Εκστασιάζομαι όταν βλέπω συνθήματα στους τοίχους\nΑρχική σελίδαΔιασκέδασηΕκστασιάζομαι όταν βλέπω συνθήματα στους τοίχους\nΔιανύουμε εδώ και χρόνια την εποχή των site “κοινωνικής δικτύωσης” — όσο οξύμωρο κι αν ακούγεται αυτό, καθώς οι συγκεκριμένες ιστοσελίδες έχουν την τάση να σε μετατρέπουν πιο πολύ σε έναν αντικοινωνικό ματάκια που περνά όλη τη μέρα κλεισμένος σπίτι και μπροστά σε μία οθόνη κατασκοπεύοντας τις ζωές των άλλων.\nΤο Facebook με τον ερχομό του έμπασε –λίγο βίαια ίσως- στην καθημερινότητά μας έννοιες όπως status update, like, tag και share, ενώ σε πολύ σύντομο χρονικό διάστημα έγινε κομμάτι της κουλτούρας μας, αντικείμενο μελέτης και αναλύσεων, αποδιοπομπαίος τράγος, έρμαιο ανώμαλων, ψώνιων και βλαμμένων, στόχος σάτιρας σε καρτούν και σειρές, στίχος τραγουδιών, ακόμα και ταινία.\nΈνα από τα πιο γνωστά και αναγνωρίσιμα χαρακτηριστικά του είναι και ο περίφημος “τοίχος” που κάθε χρήστης διαθέτει – ο προσωπικός του χώρος, δηλαδή, στον οποίο μπορεί να μοιραστεί με τους άλλους ό,τι θέλει ή να του αφήσουν μηνύματα οι υπόλοιποι.\nΕμπνευσμένοι από αυτόν τον τοίχο, λοιπόν (έστω και υποσυνείδητα), αποφασίσαμε στο πρόσφατο πάρτι για τον ένα χρόνο του Niata να δημιουργήσουμε τον δικό μας, ξεχωριστό “τοίχο” φτιαγμένο από τούλι, πάνω στον οποίο μπορούσατε να αφήσετε τα δικά σας μηνύματα, γραμμένα σε καρτελάκια. Το ζητούμενο ήταν απλό: γράψτε μας για τι πεθαίνετε περισσότερο στον κόσμο.\nΚάποιοι το πήρατε στα σοβαρά, άλλοι κάνατε τον χαβαλέ σας και κάποιοι άλλοι… απλώς ξεφύγατε τελείως!\nΔεν έχει σημασία! Ήταν ένας τοίχος στον οποίο ο καθένας μπορούσε να εκφραστεί ελεύθερα, άφοβα και αθυρόστομα –κάτι σαν τους φυσιολογικούς τοίχους που συναντάμε βαμμένους πατόκορφα με γκραφίτι, αλλά χωρίς τον κίνδυνο να πεταχτεί ο ιδιοκτήτης έξω με το ρόπαλο!\nΣήμερα παρουσιάζουμε τα καλύτερα, πιο αστεία ή πιο φευγάτα από τα μηνύματα αυτά, χωρισμένα σε κατηγορίες! Αν περάσατε από το πάρτι, μπορεί κάπου να δείτε τα δικά σας. Αν δεν τα δείτε… τότε -την επόμενη φορά- περισσότερη πρωτοτυπία, παρακαλώ!\nΠεθαίνω για ένα αυτόγραφο της ιντερνετικής περσόνας Στελάκος … (…και όταν πήρε το αυτόγραφο πέθανε και κανονικά!)\nΠεθαίνω για την Άννα!!! (Οι θαυμαστές κόβουν φλέβα…)\nΠεθαίνω για την Μαρία… (Το διπλανό καρτελάκι έγραφε “Πεθαίνω για φαγητό” –καθόλου τυχαίο!)\nΠεθαίνω για τον Λούκα Γιόρκα! (Εσύ είσαι ελεύθερη να το πραγματοποιήσεις –αν είσαι άντρας προτίθεμαι να σε βοηθήσω κιόλας!)\nΠεθαίνω γιατί δεν πήραμε τη Γιουροβίζιον! (Αν την παίρναμε θα δεις πώς θα πέθαινες μετά το λογαριασμό!)\nΠεθαίνω για τον Μαρόγλου. (Γούστα είναι αυτά…)\nΥπήρξαν αρκετοί που αποφάσισαν ότι δεν συμφωνούσαν με το μήνυμα που τους δόθηκε και… το τροποποίησαν λιγάκι. Και άλλοι που αν και συμφωνούσαν, είπαν να πάρουν το μυστικό στον τάφο τους!\nΠεθαίνω; Γιατί να πεθάνω; Δεν έχω όρεξη! Ας πεθάνει άλλος αυτή τη φορά. (Ουφ, γκρίνια… Ούτε εγώ να ήσουν…)\nΠρώτα θα πεθάνω εσάς! (Κατά φωνή…)\nΔεν θα πεθάνω ποτέ κ……… νεκροθάφτη!!! (Καλά, ο νεκροθάφτης θα σε θάψει απλώς, τι τον βρίζεις;)\nΠεθαίνω για να απορείς εσύ γιατί. (Καλά, δεν θα χάσουμε και τον ύπνο μας…)\nΠεθαίνω γιατί μπορώ! (Μαγκιά!)\nΠεθαίνω για… να….!!! Έτσι απλά!!! (Σε δουλειά να βρισκόμαστε, δηλαδή!)\nΟρισμένοι το είδαν πιο σοβαρά, ρομαντικά, προσγειωμένα. Μετά θα διάβασαν τις καφρίλες των υπολοίπων και θα έφριξαν!\nΠεθαίνω για τον στίχο “together we stand, divided we fall”… (Οι Pink Floyd σας ευχαριστούν…)\nΠεθαίνω για τις σκέψεις που με προκαλούν και για ένα μωβ λουλούδι. (Κάποιος ήπιε τον ξηρό πάγο…)\nΠεθαίνω για λίγο feeling. (Μην το ψάχνεις, όλοι αναίσθητοι ήταν εκεί…)\nΠεθαίνω για να ξαναζήσω -wow! (“I’ll be back” που θα έλεγε και ο Άρνολντ…)\nΠεθαίνω για ένα βραδινό μπάνιο στη θάλασσα. (Τέλεια, αρκεί να μην είναι στο Θερμαϊκό!)\nΠεθαίνω για ένα swing out από τα παλιά ρε. (Παίζει να μην έγραφε και «out», αλλά η μυωπία δεν βοηθά!)\nΚαθένας έχει τις λόξες του. Ορισμένες καλό είναι να μην τις μοιραζόμαστε!\nΠεθαίνω για μια μπύρα παραπάνω. (Κάποιος έμεινε ταπί νωρίς…)\nΠεθαίνω για Amstel και δεν έχεται! (Είχαμαι αλλά μας τελειώσαναι γρήγορα…)\nΠεθαίνω για πιοσίδι. (Καλά, για την ώρα φάε λίγο γρασίδι…)\nΠεθαίνω για πορδές. (Όπως φτιάχνεται κανείς…)\nΠεθαίνω για φαγητό. (Στην καρδιά μου μίλησες εσύ!)\nΠεθαίνω για μπάφους. (Δεν προνοήσαμε δίπλα από το μπαρ να έχουμε και τη φυτεία…)\nΆτιμη φάρα αυτά τα ερωτευμένα ζευγαράκια, μη δούνε τοίχο, αμέσως να τον μαγαρίσουνε με τα σιρόπια τους! Τα καρτελάκια αυτά ξεχώριζαν από μακριά –συνήθως έμπαιναν ζευγαρωτά!\nΠεθαίνω για εκείνη. (Κι εκείνη, φυσικά, γουστάρει. Άτιμη φάρα οι γυναίκες!)\nΠεθαίνω για την Μαριαλένα – Πεθαίνω για το Νίκο. (Μας πεθάνατε πια, αγαπηθείτε αλλού!)\nΠεθαίνω για σένα, Μαράκι. (Δεν κατάλαβα αν πεθαίνει για το Μαράκι ή ήταν το Μαράκι, αλλά ποιος νοιάζεται…)\nΠεθαίνω για σένα -κύριος Ακελ. (Ποιος ήρθε;)\nΠεθαίνω για εσένα και δεν το ξέρεις… (Κι όσο το γράφεις σε τοίχους, αντί να της το λες, δεν πρόκειται να το μάθει..)\nΠεθαίνω για την Ελίνα μου. (Ε, ρε, τι πάθαμε σήμερα με τους καμικάζι…)\nΕ, δεν γινόταν να απουσιάζει από τον τοίχο μας το πιο πολυψαγμένο, πολυσυζητημένο, πολυαναλυμένο, πολυπόθητο θέμα του κόσμου!\nΠεθαίνω για μια βραδιά αχαλίνωτου σεξ… γκρρρ!!! (…με λιοντάρι;)\nΠεθαίνω για σεξ. (Απλό και περιεκτικό!)\nΠεθαίνω για ωραίο φαγητό, sex και ύπνο!!… (Ααα, η καλύτερη τριλογία!)\nΠεθαίνω για μπαμπάτσικα μ****ά. (Τουλάχιστον ξέρει τι θέλει!)\nΠεθαίνω για παιχταράδες, μπρατσαράδες, βαρκάρηδες, άντε και ναύτες. (Ο καλός ο μύλος όλα τα αλέθει…)\nΠεθαίνω για σταβροτό, βιδοτό και κόντρα παξυμάδι. (Κάνοντας τεράστια προσπάθεια να μην αναφερθώ στα ορθογραφικά… το κόντρα παξιμάδι πώς γίνεται;)\nΤα περισσότερα καρτελάκια σε άφηναν με το στόμα ανοιχτό και με το χέρι να ξύνει την κορυφή του κεφαλιού προσπαθώντας να καταλάβεις τι εννοεί ο ποιητής. Ορισμένα παίζει να γράφτηκαν και μετά το όγδοο κοκτέιλ του Στέλιου…\nΠεθαίνω για να γίνω κνίτης. (Το “να” το φάγαμε; Ακόμα δεν έγινες άρχισες να τρως;)\nΠεθαίνω για αερόστατα και video από σεμεδάκια. (Κάποιος εθίστηκε στα βίντεο που προβάλλαμε…)\nΠεθαίνω για ψάρια. (Πεσκανδρίτσες ή μπαρμπούνια;)\nΠεθαίνω για μπλε!! (Κι εγώ για κόκκινο! Γουστάρεις να κάνουμε μωβ;;;)\nΠεθαίνω για φωτοσύνθεση, κλόουν, εκείνες τις μέρες που έχει ζέστη και φυσάει… (Ήταν στο πάρτυ ο Αγγελόπουλος;)\nΠεθαίνω για μαύρο μαρκαδόρο. (Αυτό είναι να πεθαίνεις για τα ιδανικά σου!)\nΠεθαίνω για ένα trichocereus terscheckil 60 χρονών. (Κάτι σαν malt whiskey είναι αυτό;)\nΠεθαίνω για κουτάλια με δολοφόνους. (Ανάποδα το έγραψες, πάρτο αλλιώς!)\nΠεθαίνω για τη μελιστάλαχτη βροχή. (Πάλι βρέχει μέλι;)\nΠεθαίνω για να γράφω πολλά χαρτάκια! (Εσύ μας γέμισες τον τοίχο;)\nΠεθαίνω για να έρθεις να με βρεις. (Σε πειράζει αν έρθω σε 70 χρόνια;)\nΠεθαίνω για λαχανοντολμάδες. (Όταν τους τρως, όμως, πεθαίνουν οι άλλοι!)\nΠεθαίνω για αυτό το δύσκολο εγχείρημα. (Καλά, θα προσλάβουμε άλλον…)\nΠεθαίνω για shift και νούμερα. (Εγώ, από την άλλη, είμαι του control…)\nΠεθαίνω για tin elliniki glwssa. (OMG!)\nΠεθαίνω για τα πάντα που πεθαίνω. (Ήσουν σαφέστατος…)\nΠεθαίνω για τη φάση! (Μεγάλη αφασία!)\nΠεθαίνω για… τι… έτσι πάει η φάση… (Ναι, μας το είπες και πριν…)\nΟρισμένοι απλώς δώσανε ρέστα!\nΠεθαίνω για την ανθρωπότητα –Ιησούς. (Και τι κατάλαβες;)\nΠεθαίνω για σένα… τρελένομαι πούς να στου πω… (ΟΚ, αυτό ίσως δεν το πιάσατε, οπότε επιτρέψτε μου να σας βοηθήσω λίγο!)\nΠεθαίνω γιαγιά +σκίτσο φερέτρου. (Είσαι θεός!)\nΠεθαίνω γιατί δεν αντέχω την πεθερά μου. (Ο πεθερόπληκτος!)\nΠεθαίνω για να γίνω zombie! (Ναι, αλλά αν ψάχνεις για μυαλά εδώ, ατύχησες!)\nΠεθαίνω για εσένα (και την αδερφή σου, τη μάνα σου, την θεία σου…) (Άσε τίποτα και για μας, ρε!)\nΕυχαριστούμε για τη συμμετοχή και τα εμπνευσμένα σας μηνύματα! Ραντεβού από τώρα στο επόμενο πάρτυ –θα έχει σίγουρα πολύ γράψιμο πάλι!


Σε βυζαντινό πολεμιστή ανήκει το σαγόνι που βρέθηκε σε φρούριο στα Άβδηρα - Ήταν ραμμένο με χρυσό νήμα - ΜΗΧΑΝΗ ΤΟΥ ΧΡΟΝΟΥ\nΤο σαγόνι ενός βυζαντινού πολεμιστή, ο οποίος αποκεφαλίστηκε μετά την κατάληψη του φρουρίου του από τους Οθωμανούς κατά τον 14ο αιώνα, ήταν ραμμένο με χρυσή κλωστή, σύμφωνα με νέα μελέτη.\nΗ ανάλυση της κάτω γνάθου του πολεμιστή αποκάλυψε ότι είχε υποστεί σοβαρό κάταγμα σε προηγούμενο περιστατικό, αλλά ότι ένας ταλαντούχος γιατρός είχε χρησιμοποιήσει ένα σύρμα – πιθανότατα χειροποίητο από χρυσό – για να δέσει τη γνάθο του μέχρι να επουλωθεί.\n«Το σαγόνι του είχε σπάσει σε δύο κομμάτια», δήλωσε ο συγγραφέας της μελέτης Αναγνώστης Αγελαράκης, καθηγητής ανθρωπολογίας στο Τμήμα Ιστορίας του Πανεπιστημίου Adelphi της Νέας Υόρκης.\nΗ ανακάλυψη της επουλωμένης γνάθου ηλικίας σχεδόν 650 ετών είναι ένα εκπληκτικό εύρημα, διότι δείχνει την ακρίβεια με την οποία «ο επαγγελματίας ιατρός μπόρεσε να ενώσει τα δύο μεγάλα θραύσματα της γνάθου».\nΗ οχύρωση στο Πολύστυλο έγινε τον 7ο ή τον 8ο αιώνα μ.Χ. Μεγάλο μέρος των Βυζαντινών τειχών και η βόρεια πύλη στηριζόταν επάνω στα αρχαία τείχη της κλασσικής περιόδου.\nΟ βυζαντινός οικισμός και το φρούριο ήταν στη θέση της ακρόπολης της αρχαίας και ελληνιστικής πόλης των Αβδήρων.\nΟ βυζαντινός ιστορικός Νικηφόρος Γρηγοράς μας πληροφορεί ότι το Πολύστυλο οχυρώθηκε με έξοδα του του Ιωάννη Καντακουζηνού κατά τον δεύτερο Βυζαντινό εμφύλιο του 14ου αιώνα (1341-1347). Η ενίσχυση εκείνη έγινε το 1342 και αφορούσε το επάνω μέρος του κάστρου, αυτό που χαρακτηρίζεται ως «Βυζαντινή ακρόπολη». Εκείνη την περίοδο ο Καντακουζηνός έμεινε για ένα διάστημα στο Πολύστυλον (δεν είχε γίνει ακόμα αυτοκράτορας).\nΌταν ο πολεμιστής ζούσε τον 14ο αιώνα, η Βυζαντινή Αυτοκρατορία, δεχόταν επιθέσεις από τους Οθωμανούς. Δεδομένου ότι ο πολεμιστής αποκεφαλίστηκε, είναι πιθανό ότι πολέμησε μέχρι οι Οθωμανοί να κατακτήσουν το φρούριο του Πολύστυλου.\nΜε άλλα λόγια, φαίνεται ότι «το φρούριο δεν παραδόθηκε, αλλά μάλλον καταλήφθηκε με τη βία», έγραψε ο Αγελαράκης στη μελέτη.\nΩστόσο, αυτό που είναι γνωστό είναι ότι ο πολεμιστής ήταν μεταξύ 35 και 40 ετών όταν πέθανε, και περίπου 10 χρόνια πριν από αυτό, πιθανότατα το 1373, υπέστη το καταστροφικό κάταγμα της γνάθου.\nΜια ανάλυση των δοντιών στην κάτω γνάθο του, αποκάλυψε οδοντική πέτρα, η οποία είχε συσσωρευτεί στο σημείο όπου υπήρχε ένα λεπτό σύρμα. Το σύρμα αυτό συγκρατούσε τη γνάθο καθώς επουλωνόταν, δήλωσε ο Αγελαράκης.\nΠΗΓΗ: Live Science και kastra.eu\nΑρχική φωτογραφία: Anagnostis P. Agelarakis\nTAGS: αρχαιολόγοιΒυζαντινός πολεμιστήςσαγόνιχρυσό νήμα\nΑγόρασε ανιχνευτή μετάλλων και μόλις τον χρησιμοποίησε ανακάλυψε θησαυρό με αρχαία χρυσά νομίσματα. Το σπάνιο εύρημα με γυναικεία μεταλλικά εσώρουχα


Σπανός: Θεωρούμε την απόφαση λανθασμένη και ακραία | athlitiko\nΣπανός: Θεωρούμε την απόφαση λανθασμένη και ακραία\nΚύπελλο Ελλάδος | 3 Μαρτίου 2016, 21:13\nΔηλώσεις από τον ιδιοκτήτη της ΠΑΕ Ατρόμητος Γιώργο Σπανό για το άδοξο τέλος της φετινής διοργάνωσης στο Κύπελλο Ελλάδας. Ο κ. Σπανός δεν συμφωνεί με την απόφαση της Πολιτείας χαρακτηρίζοντάς την λανθασμένη και ακραία, από την άλλη τονίζει ότι το ελληνικό ποδόσφαιρο έχει φτάσει στο σημείο μηδέν...\nΣύμφωνα με όσα είπε στο Sport24:\n«Αντιλαμβανόμαστε ότι η σημερινή μέρα είναι πολύ δύσκολη για το ελληνικό ποδόσφαιρο. Θα σεβαστούμε την οποιαδήποτε απόφαση με σκοπό να αποκλιμακωθεί η κατάσταση και η ένταση αυτών των ημερών. Από εκεί και πέρα υπάρχουν άλλοι τρόποι πέρα από την ματαίωση. Δεν μπορεί να στερήσει από κάποια ομάδα να κερδίσει έναν τίτλο και από εκεί και πέρα τη συμμετοχή της στις ευρωπαϊκές διοργανώσεις. Θεωρούμε πως θα κληθούμε σε σύσκεψη υπό την σκέπη του Υπουργού. Όλοι, η ΕΠΟ, οι ομάδες, η Super League για να καταθέσουμε τις απόψεις μας. Εμείς θεωρούμε την απόφαση αυτή λανθασμένη, θεωρούμε ότι είναι ακραία και θα πούμε τις απόψεις μας. Μπορεί να γίνει τελικός με παιδιά ή με προσκλήσεις και εισιτήρια που θα δώσουν οι ομάδες μεμονωμένα με σκοπό να γνωρίζουν ποιοι θα πάνε στο γήπεδο. Κατανοούμε την ανησυχία του Υπουργού. Στο χώρο του ποδοσφαίρου έχουν παρεισφρήσει κι άλλα στοιχεία, χωρίς να υπάρχει δικαιολογία για τα γνωστά επεισόδια κάθε φορά, όμως είναι κι αυτό ένα σημείο των καιρών.\nΘεωρώ ότι είναι λάθος το να μη διεξαχθεί ο τελικός. Ιδιαίτερα για εμάς, που στο φινάλε δεν έχουμε καμία σχέση με ό,τι έχει συμβεί. Κρίνονται κι άλλα πράγματα. Έσοδα, ευρωπαϊκό εισιτήριο, τα προβλήματα θα είναι πολλά. Πρέπει όλοι οι εμπλεκόμενοι φορείς να βρεθούμε στο ίδιο τραπέζι. Να γίνει σύσκεψη με ιδιοκτήτες και όχι στελέχη. Φτάσαμε σε ώρα μηδέν. Συμφωνούμε να γίνει η αναβολή σε ώρα εκτόνωσης, όμως η ματαίωση είναι ακραίο μέτρο».


Να τελειώνει η φαρσοκωμωδία ! | Διακόνημα\nΑυτό που διαδραματίζεται στην Εξεταστική επιτροπή για την υπόθεση Βατοπαιδίου τείνει να εξελιχθεί σε πλήρη ευτελισμό και καταρράκωση κάθε έννοιας περί Δημοκρατίας και Κοινοβουλευτισμού.\nΜε την προτροπή πολιτικών κόμματων , αλλά και την ανοχή κάποιου άλλου έχει μετατραπεί η Εξεταστική σε «καφενείο» και φροντιστήριο εντατικών μαθημάτων ψευδομαρτυρίας και λασπολογίας , καταλύοντας κάθε έννοια νομιμότητας.\nΤην περασμένη εβδομάδα ,με αφορμή τα όσα προκλητικά αντιφατικά κατέθεσε ο κ. Ξινίδης και τα οποία αποδείχτηκε τελικώς ότι ουδέποτε του τα είχαν πει τόσο ο Μητροπολίτης Παντελεήμονας όσο και ο Νομάρχης κ. Παυλίδης, προειδοποιούσα… (εδώ) ότι από την στιγμή που δεν παραπέμπεται κανείς για το αδίκημα της ψευδούς κατάθεσης τότε η Εξεταστική θα μετατραπεί σε …. «Μπάτε σκύλοι αλέστε και αλεστικά μη δίνετε» !\nΚαι δυστυχώς επαληθεύτηκα. Την εβδομάδα που μας πέρασε είχαμε επίδειξη …. προοδευτικότητας εκ μέρους των «συνήθως υπόπτων» ΠαΣοΚ και ΣΥΡΙΖΑ.\nΣυγκεκριμένα η μάρτυρας κυρία Ζαφείρη, πρώην προϊσταμένη της Κτηματικής Υπηρεσίας Ξάνθης που συνέταξε την έκθεση για τη Βιστωνίδα το 2001, δήλωσε …άλλα στην επιτροπή και …άλλα είχε δηλώσει προ μηνός σε συνέντευξή της στην τηλεόραση του ALPHA .\nΌταν της προσκομίστηκε απομαγνητοφωνημένη η δήλωση της κατά την οποία έλεγε ότι «το υπουργείο τής είχε δώσει εντολή να μην προβάλει δικαιώματα» δεν διέψευσε τον διάλογο,(δεν θα μπορούσε άλλωστε) αλλά αγνοούσε, είπε, ……ότι ο δημοσιογράφος κατέγραφε την συνομιλία τους .\nΌταν βουλευτής της ΝΔ ζήτησε το αυτονόητο , αυτό που επιτάσσει ο νόμος αλλά ΚΑΙ ο ηθικός κώδικας , δηλαδή να παραπεμφθεί για ψευδορκία , όπως θα συνέβαινε σε κάθε ευνομούμενο δυτικό κράτος , το ΠαΣοΚ και ο ΣΥΡΙΖΑ φορώντας για άλλη μια φορά τον μανδύα της προοδευτικότητας ανέβασαν τους τόνους και ……απαίτησαν να μην ασκηθεί δίωξη στην μάρτυρα αλλά να αφεθεί να ….πάει στο καλό.\nΣε μια άλλη περίπτωση αυτή του «οδηγού» του ηγούμενου Εφραίμ κ. Αποστολίδη, πρώην στελέχους της LADA HELLAS, εταιρείας των συμφερόντων του Φοίβου Χριστοδουλίδη, (επιχειρηματία που διατηρούσε στενή σχέση με τον γέροντα Εφραίμ), δεν οδήγησε σε περαιτέρω τεκμηρίωση των όσων ο μάρτυς είχε δηλώσει σε συνεντεύξεις του στον ALPHA και στην κατάθεση του στον εισαγγελέα που διερευνά την υπόθεση.\nΑντίθετα, έδωσε λαβή για έντονη αμφισβήτηση αφού παραδέχτηκε πως δεν θα είχε, ανακινήσει το όλο θέμα……. «εάν δεν είχε απολυθεί καταχρηστικώς»… από τον πρώην εργοδότη του.\nΕντύπωση προκάλεσε και ότι κάποιο fax που επιδείκνυε στους βουλευτές προερχόταν από το fax του τηλεοπτικού σταθμού ….ALPHA. Στο τέλος ο μάρτυρας ζήτησε την ……πολιτική κάλυψη του κ. Αλαβάνου.\nΚαι ενώ νομίζαμε ότι τα είχαμε δει όλα έρχεται και η μάρτυρας κυρία Σωτηροπούλου για να δώσει το τελειωτικό κτύπημα στους θεσμούς και την Δημοκρατία.\nΗ μάρτυρας με τα όσα κατέθεσε προσπάθησε να εμπλέξει τον νομάρχη Θεσσαλονίκης, κ. Π. Ψωμιάδη , το Σώμα Ορκωτών Εκτιμητών αλλά και άλλους ψηλά ιστάμενους όπως …..είπε χαρακτηριστικά .\nΌμως ενώ το Σώμα Ορκωτών Εκτιμητών στράφηκε με αγωγή εναντίον της, αφού σύμφωνα με τα στοιχεία που κατέθεσαν αποδεικνύεται ότι η μάρτυρας ψεύδεται , ήρθε εχθές το βράδυ στο φως της δημοσιότητας από τον τηλεοπτικό σταθμό ΑΝΤ1 ένα βίντεο –ντοκουμέντο το οποίο δημιουργεί όχι μόνο σοβαρά ερωτήματα για τη μαρτυρία της δικηγόρου κας Σωτηροπούλου αλλά έχει σαφώς και σοβαρές ποινικές προεκτάσεις.\nΣτο βίντεο εμφανίζεται ο δικηγόρος κ. Κουκουβίνος -σύζυγος της κας. Σωτηροπούλου- να συνομιλεί στις 3 Ιουλίου 2007 με άγνωστο πρόσωπο και να δηλώνει ότι η αγωγή που κατέθεσε η σύζυγός του για λογαριασμό των κατοίκων της Νέας Ραιδεστού Θεσσαλονίκης , ήταν διατυπωμένη με τέτοιο τρόπο ώστε …..να απορριφθεί.\nΣε αντάλλαγμα ζητά ένα οικόπεδο αξίας 300.000 ευρώ και μετρητά 80.000 ευρώ, ώστε να …..εξυπηρετήσει τις ανταλλαγές.\nΟι πλειονότητα των πολιτών έχουν πειστεί ότι τα όσα κωμικοτραγικά λαμβάνουν μέρος αυτές της ημέρες στην Εξεταστική βυθίζουν όλο και πιο βαθιά το μαχαίρι στην πλάτη της Δημοκρατίας.\nΟι ευθύνες όσων διοργανώνουν και εκτελούν όλο αυτό τον τραγέλαφο είναι τεράστιες. Εκτρέφουν το Τέρας. Η ενέργειες τους αποδεικνύονται άστοχες πολιτικά, μυωπικές και κυρίως αυτοκαταστροφικές.\nΔεν έχουν αντιληφθεί ότι προσφέροντας «θύματα» στο Μολώχ του κομματικού φανατισμού , του γκαιμπελισμού και της πολιτικής μισαλλοδοξίας, τους πρώτους που θα δαγκώσει το Τέρας θα είναι ….οι ίδιοι.\nΚάποιοι που δυστυχώς έχουν τον θεσμικό ρόλο να προστατέψουν τόσο εμάς όσο και την Δημοκρατία φόρεσαν το προσωπείο του Πόντιου Πιλάτου ,νίβοντας το ένα χέρι την στιγμή που με το άλλο ταΐζουν το Τέρας του Φασισμού.\nΑντίθετα κάποιοι άλλοι αντικρίζουμε ήδη την φρικτή μορφή του , νοιώθουμε την ανάσα του να μας ακουμπά.\nΌλοι μαζί θα πρέπει να τους ξεφωνίζουμε , ώσπου να ξυπνήσουν και να σκεφτούν πολιτικά , υπεύθυνα και κυρίως Δημοκρατικά .\nΌχι μόνο αυτοί αλλά και οι …πέτρες.


Αθλητισμός και... άλλα: Ιουλίου 2016\nΠανελλήνιο ρεκόρ στο τέλος της θερινής περιόδου\nΟ νέος ρέκορντμαν στο βαρύ όργανο, Σπύρος Ζουλλιέν, σε παλαιότερη προσπάθεια στην σφυροβολία.\nΜε πανελλήνιο ρεκόρ ολοκληρώθηκε στην Αττική η θερινή αγωνιστική περίοδος του στίβου για τους βετεράνους (διαχρονικούς) αθλητές. Σημειώθηκε από τον 35χρονο, Σπύρο Ζουλλιέν στο βαρύ όργανο (βαρειά σφύρα με κοντή αλυσίδα, βάρους, για την κατηγορία 35-39 ετών, 15,880κ.), στους αγώνες που τέλεσε ο ΣΕΒΑΣ Πειραιά εις μνήμη του παγκόσμιου πρωταθλητή των βετεράνων, Μιχάλη Μαλατίδη και του προπονητή, εργάτη του αθλητισμού και εκ των πρωτεργατών για την κατασκευή του «Θεμιστόκλειου» γυμναστηρίου, Βασίλη Μανωλόπουλου. Τα 17,35μ. ήταν η κορυφαία επίδοση της διοργάνωσης, που διεξήχθη στον Αγιο Κοσμά. Σύμφωνα με τα στοιχεία της ΟΕΒΑΣ, η προηγούμενη καλύτερη επίδοση του αγωνίσματος ήταν τα 10,44μ. του Νίκου Αδαμίδη από το 2006. Αλλά το 2014 ο Δημήτρης Γαζής είχε ρίξει 10,50μ. Ο Αντώνης Κόντος, το 2008, στο Ευρωπαϊκό πρωτάθλημα, είχε φθάσει τα 17,10μ., όμως τότε είχε εκπροσωπήσει την Γερμανία. Οπότε η επίδοση δεν αναγνωρίζεται για ελληνικό ρεκόρ. Ο Βασίλης Μαγγανάς δεν είχε αγωνισθεί στο βαρύ όργανο σε αυτή την κατηγορία, διότι στα χρόνια του, βετεράνοι λογίζονταν όσοι είχαν κλείσει τα 40 τους.\nΑν θέλουμε να βρούμε άλλες αξιόλογες επιδόσεις, πρέπει να σταθούμε κυρίως στην σφυροβολία, αλλά και στον ακοντισμό. Μεμονωμένα δε, στην δισκοβολία (τα 40,35μ. του πολύ σταθερού σ’ επιδόσεις πάνω από τα 40μ., Γιώργου Μπίρη, που έρριξε και καλά στην σφαιροβολία) και στην σφαιροβολία (τα 11,64μ. του Διονύση Αυγουστάτου, μολονότι γι’ αυτόν η επίδοση είναι κακή). Στην σφυροβολία καλοί ήταν και ο Ζουλλιέν (αλλά για βετεράνος, όχι για εν ενεργεία φιναλίστ του πρόσφατου πανελλήνιου πρωταθλήματος) και ο Θανάσης Καλαντζής και ο πρώην δεκαθλητής, Δημήτρης Γαζής, που πέτυχε ατομικό ρεκόρ. Στον ακοντισμό ο Γαζής σημείωσε την καλύτερη επίδοσή του των πολλών τελευταίων ετών. Καλές βολές έκαναν ο Στέλιος Φλαμουράκης και ο 20ετής, Γιώργος Φωτεινόπουλος, αθλητής του Μόδεστου Κασκάτη, που μετέσχε εκτός συναγωνισμού. Ο Γαζής προπονείται εδώ και λίγο καιρό με οδηγίες του Χρήστου Πολυχρονίου (ατομικό ρεκόρ 80,08μ. στην σφυροβολία), τον οποίον ευχαριστεί μέσω του μπλογκ μας.\nΕνθαρρυντική ήταν η επανεμφάνιση, μετά πολλά χρόνια αποχής, του Γιάννη Μπουσίου, που έφθασε τα 43 του χρόνια.\nΠαρών αγωνιστικά ήταν ξανά και ο παλαιός πρωταθλητής Ελλάδος στην πάλη και 3ος στο περσινό παγκόσμιο πρωτάθλημα βετεράνων (της πάλης φυσικά), Αβραάμ Παπαδόπουλος, ο οποίος, αυτή την φορά, δεν κατόρθωσε να ξεπεράσει τα 10μ. στην σφαιροβολία. Στον επόμενο αγώνα...\nΟ Γιώργος Μπίρης σε προηγούμενο αγώνα.\nΠήραν μέρος 17 αθλητές από πέντε σωματεία βετεράνων (ΣΕΒΑΣ Πειραιά, ΣΕΒΑΣ Κωνσταντινουπολιτών, ΣΕΒΑΣ, ΣΕΒΑΣ Κεφαλονιάς και ΑΣΕΔΑΣ), τρεις βετεράνοι ανεξάρτητοι (προς το παρόν) και ένας εκτός συναγωνισμού.\nΕχει πολύ ενδιαφέρον, πριν να δούμε τα πλήρη αποτελέσματα, να παραθέσουμε μια γραπτή δήλωση του υπεύθυνου δημοσίων σχέσεων του ΣΕΒΑΣ Πειραιά, Νίκου Γεωργίου:\n« Ως υπεύθυνος της διοργάνωσης των αγωνισμάτων ρίψεων, θα ήθελα να ευχαριστήσω όσους τίμησαν τον σύλλογό μας με την παρουσία τους, αλλά και να ζητήσω συγνώμη για τις καθυστερήσεις που παρατηρήθηκαν κατά την ροή του προγράμματος. Δεσμεύομαι προσωπικά ότι, τα λάθη και οι παραλείψεις, που παρατηρήθηκαν, θα λειτουργήσουν ως "οδηγός", έτσι ώστε να μην παρατηρηθούν παρόμοια φαινόμενα σε μελλοντικές διοργανώσεις του ΣΕΒΑΣ Πειραιά. Καλό καλοκαίρι».\nΜια εξαιρετική παραδοχή κάποιων λαθών και ανάληψη ευθύνης, που εδώ που τα λέμε, όσοι ήμασταν παρόντες, γνωρίζουμε πως δεν ήταν όλη δική του. Είθε να έπρατταν το ίδιο οι διοργανωτές όλων των αγώνων, βετεράνων και μη…\nΣΦΑΙΡΟΒΟΛΙΑ ΑΝΔΡΩΝ: 40-44 (βάρος 7,26κ.): Αβραάμ Παπαδόπουλος (Ανεξάρτητος) 9,92.\n45-49 (7,26κ.): Νίκος Γεωργίου (ΣΕΒΑΣ Πειραιά) 9,31, Γιώργος Δεμένεγας (ΑΣΕΔΑΣ) 8,90.\n55-59 (6κ.): Γρηγόρης Δέδες (ΣΕΒΑΣ Κωνσταντινουπολιτών) 9,59.\n60-64 (5κ.): Νίκος Κωνσταντόπουλος (ΣΕΒΑΣ Κων.) 9,57.\n65-69 (5κ.): Διονύσης Αυγουστάτος (ΣΕΒΑΣ Κεφαλονιάς) 11,64, Γιώργος Μπίρης (ΣΕΒΑΣ) 10,27.\n75-79 (4κ.): Σπύρος Τουρκομανώλης (ΣΕΒΑΣ Κων.) 8,83, Βαγγέλης Κόνδρας (ΣΕΒΑΣ Π.) 8,22.\n80-84 (3κ.): Νίκος Μονογιός (ΣΕΒΑΣ Π.) 5,99.\nΣΦΑΙΡΟΒΟΛΙΑ ΓΥΝΑΙΚΩΝ: 50-54 (3κ.): Αννα Λιάππα (ΣΕΒΑΣ Κων.) 5,69.\n75-79 (2κ.): Βασιλική Μονογιού (ΣΕΒΑΣ Π.) 4,35.\nΔΙΣΚΟΒΟΛΙΑ ΑΝΔΡΩΝ: 40-44 (2κ.): Γιάννης Μπουσίου (Ανεξ.) 30,14, Παπαδόπουλος 23,62, Γιάννης Βασιλόπουλος (ΣΕΒΑΣ Κων.) άκυρος.\n45-49 (2κ.): Γεωργίου 32,96, Δεμένεγας (παλαιός δεκαθλητής και αυτός) 22,98.\n55-59 (1,5κ.): Δέδες 25,80.\n65-69 (1κ.): Μπίρης 40,35.\n75-79 (1κ.): Τουρκομανώλης 25,80, Κόνδρας 19,86.\nΔΙΣΚΟΒΟΛΙΑ ΓΥΝΑΙΚΩΝ (1κ.): 40-44: Μαρίνα Αργυρίου (ΣΕΒΑΣ Κων.) 22,10.\n50-54: Λιάππα 13,85.\nΣΦΥΡΟΒΟΛΙΑ ΑΝΔΡΩΝ: 35-39 (7,26κ.): Σπύρος Ζουλλιέν (Ανεξ.) 50,85.\n40-44 (7,26κ.): Δημήτρης Γαζής 36,02.\n45-49 (7,26κ.): Γεωργίου 30,56.\n60-64 (5κ.): Θανάσης Καλαντζής (ΣΕΒΑΣ) 36,72.\nΟι επιδόσεις των Γαζή και Γεωργίου θα καταγραφούν στις λίστες του ΣΕΓΑΣ.\nΑΚΟΝΤΙΣΜΟΣ ΑΝΔΡΩΝ: 40-44 (0,8κ.): Γαζής 42,81.\n50-54 (0,7κ.): Στέλιος Φλαμουράκης (ΣΕΒΑΣ Π.) 42,84.\nΕκτός συναγωνισμού (0,8κ.): Γιώργος Φωτεινόπουλος 63,18.\nΒΑΡΥ ΟΡΓΑΝΟ ΑΝΔΡΩΝ (15,88κ.): 35-39: Ζουλλιέν 17,35 (πανελλήνιο ρεκόρ).\n40-44: Γαζής 9,55.\nΤο Δ.Σ. του ΣΕΒΑΣ Πειραιά ευχαριστεί όσους βοήθησαν στη διεξαγωγή των αγώνων και ιδιαίτερα την διοίκηση του Ε.Α.Κ.Ν. Αγίου Κοσμά και τους Δημήτρη Χαλβατζάρα, Νίκο Κωνσταντόπουλο, Θανάση Καλαντζή, Βάλσαμο Νομικό και Δημήτρη Γαζή.\nΑναρτήθηκε από ΝΙΚΟΣ ΚΩΝΣΤΑΝΤΟΠΟΥΛΟΣ στις 1:03 π.μ. Δεν υπάρχουν σχόλια:\nΥβρις, Ατη, Νέμεσις, Τίσις...\nΔιετής αποκλεισμός του Συμεών Συμεωνίδη από κάθε αγώνα, πρόταση για διαγραφή της ΟΕΒΑΣ από τις διεθνείς ενώσεις των διαχρονικών αθλητών στίβου!\nΗ ανακοίνωση της τιμωρίας από την Ευρωπαϊκή Ομοσπονδία Στίβου Μάστερς (βετεράνων) με τις υπογραφές του προεδρείου της ΕΜΑ. Ετσι, για να μη την αμφισβητήσουν ξανά κάποιοι...\nΔιέπραξε Υβριν. Οι Θεοί τού έπεμψαν την Ατη. Και επήλθαν η Νέμεσις και η Τίσις. Εστω αργά. Εστω αφού πρόλαβε -μαζί με τους εξίσου, αν όχι περισσότερο, αλαζονικούς συνεργάτες του- να συκοφαντήσει, να ψευσθεί κατ’ εξακολούθηση επί σειρά ετών, να προσπαθήσει να τρομοκρατήσει ή να εξευτελίσει, να καταπιέσει, ν’ απειλήσει όσους αγωνίσθηκαν για την αποκάλυψη της αλήθειας. Κι εξακολουθούν όλοι αυτοί, αμετανόητοι όντες, να επιδιώκουν να μας τρομοκρατήσουν, με απειλές για τιμωρίες και αποκλεισμούς...\nΥβρις ήταν η αλαζονεία, η υπέρβαση των ανθρώπινων ορίων. Η πεποίθηση ότι γίνεσαι Θεός. Τότε οι Θεοί έστελναν στον υβριστή την Ατη. Αυτή τον οδηγούσε στην διασάλευση των φρενών, στην παραφροσύνη, στην διάπραξη νέων μεγαλύτερων ύβρεων και, ως εκ τούτου, στον όλεθρο. Ηταν η σειρά της Νεμέσεως, της δίκαιης θεϊκής εκδίκησης. Και αυτή επέφερε την Τίσιν. Την τιμωρία.\nΗ αλαζονεία του, η δήθεν παντοδυναμία του, τον οδήγησαν στην τιμωρία και τον διεθνή και εσωτερικό εξευτελισμό. Πίστεψε ότι είναι Θεός. Ατρωτος. Αγνόησε νόμους. Γραπτούς, της Πολιτείας. Και άγραφους. Ηθικούς. Αγνόησε, όμως, προκλητικότατα και αποφάσεις εκείνων, που όφειλε να γνωρίζει πως δεν ανέχονται τέτοια συμπεριφορά. Και τιμωρήθηκε.\nΔεν ήταν, όμως, μόνον ο εαυτός του, που οδήγησε τον Συμεών Συμεωνίδη στην τιμωρία, στον διετή αποκλεισμό από κάθε εθνικό και διεθνή αγώνα. Ηταν και οι φίλοι του. Αυτοί, που αποδείχθηκαν «εχθροί» του. Αυτοί που τον συμβούλευαν να μη συμμορφωθεί με τις αποφάσεις, τις οποίες ο ίδιος δήλωνε πως είχε αποδεχθεί. Οι «φίλοι» του, που, με τις κολακείες τους, τροφοδοτούσαν το, ήδη, υπερτροφικό «εγώ» του και την, ούτως ή άλλως, υπέρμετρη ματαιοδοξία του.\nΟχι. Η ύβρις δεν ήταν το θέμα της ηλικίας του. Τούτο αποτέλεσε απλώς την αφορμή. Υβρις ήταν η όλη συμπεριφορά του ίδιου και του εσμού της ηγετικής ομάδας της διοίκησης της ΟΕΒΑΣ.\nΑς δούμε, όμως, τι ακριβώς αποφάσισε η διοίκηση της Ευρωπαϊκής Ενωσης Μάστερς (Βετεράνων) του Στίβου (ΕΜΑ):\n«Λοζάνη, 10 Ιουλίου 2016\nΑπόφαση του Δ.Σ. της ΕΜΑ\nΥπόθεση: Αποκλεισμός του κ. Συμεών Συμεωνίδη, μέλους και προέδρου της ΟΕΒΑΣ.\nΓια την χρησιμοποίηση δύο διαφορετικών ημερομηνιών γέννησης στις δηλώσεις συμμετοχής σ’ εθνικούς και διεθνείς αγώνες και πρωταθλήματα. Ο κ. Συμεωνίδης μετείχε σε αγώνες σε νεαρότερες κατηγορίες ηλικίας.\nΚατά την διάρκεια της ετήσιας συνεδρίασης του Δ.Σ. της ΕΜΑ, που έγινε στην Βασιλεία, στις 6 Δεκεμβρίου 2015, ελήφθη η εξής απόφαση [σημείωση μπλογκ: ναι είναι αυτή η απόφαση, που η διοίκηση της ΟΕΒΑΣ, πρωτοστατούντων των Μιχάλη Κουτσουδάκη, Γιώργου Κωνσταντόπουλου -με τον οποίον ΟΥΔΕΜΙΑ συγγένεια έχω- αλλά και του προέδρου της γενικής συνέλευσης (Γ.Σ.) του Ιανουαρίου, του... αλάνθαστου και παντογνώστη ληξίαρχου, Λάμπρου Λώλου, όταν παρουσιάσθηκε στην συνέλευση, την χαρακτήρισε ψευδή, άκυρη, ανύπαρκτη…]:\nΦρανσίσκο Γκόγια: Η Ξέφρενη Τρέλα.\nΟ κ. Συμεωνίδης και η ΟΕΒΑΣ είναι υπεύθυνοι ν’ αλλάξουν όλες τις ημερομηνίες, που έχουν γραφεί σε οποιοδήποτε κατάλογο αποτελεσμάτων σ’ εθνικά πρωταθλήματα, όπως και σε πρωταθλήματα της WMA (Διεθνής Ενωση Μάστερς) και της EMA τα τελευταία 12 χρόνια.\nΑντίγραφο των διορθώσεων πρέπει να σταλούν στον στατιστικό της WMA, Σάντι Πάσκιν και της ΕΜΑ, Ιβαρ Σέντερλιντ.\nΑντίγραφο του νέου διαβατηρίου πρέπει να σταλεί στην διοίκηση της ΕΜΑ έως τον Ιανουάριο του 2016. Ο κ. Συμεωνίδης πρέπει να στείλει γράμμα έκφρασης μετάνοιας στα μέλη της διοίκησης της ΕΜΑ. Ζητήθηκε από τον κ. Συμεωνίδη να στείλει γράμμα μετάνοιας στους ελληνικούς συλλόγους και στην Βαλκανική Ενωση Βετεράνων Στίβου. Η ΕΜΑ τού προσφέρει μια σελίδα στην ιστοσελίδα της για να δημοσιεύσει την έκφραση μετάνοιας.\nΕπιπλέον συμφωνήθηκε ο κ. Συμεωνίδης να παραιτηθεί μέσα στο 2016 από τα εθνικά και διεθνή αξιώματά του και να δώσει στη νέα γενιά την δυνατότητα να εργασθεί για την ανάπτυξη του βετερανισμού.\nΕως τώρα ο κ. Συμεωνίδης, το μόνο που έκανε είναι η αλλαγή της ημερομηνίας γέννησης στο διαβατήριο και ουδεμία άλλη από τις απαιτήσεις της απόφασης της ΕΜΑ εκπλήρωσε.\nΗ διοίκηση της ΕΜΑ αποφάσισε ομοφώνως σε αυτή την υπόθεση ν’ αποκλείσει τον κ. Συμεωνίδη από κάθε εθνικό και διεθνή αγώνα και από όλες τις διοικητικές θέσεις του στον αθλητισμό στίβου.\nΤου προσφέρθηκε ακρόαση στην Ανκόνα, την Δευτέρα 28 Μαρτίου, ώρα 14.00, στα γραφεία της ΕΜΑ, κατά την διάρκεια του Ευρωπαϊκού πρωταθλήματος κλειστού στίβου. Διερμηνέας πρέπει να κληθεί από τον αποκλεισθέντα.\nΜετά την ακρόαση στην Ανκόνα, ο κ. Συμεωνίδης αποδέχθηκε την απόφαση και έγραψε μια δήλωση.\nΟ κ. Συμεωνίδης δεν εκπλήρωσε έως τώρα τις υποσχέσεις και το έργο που είχε αναλάβει. Εξακολουθεί να μετέχει σε εθνικούς αγώνες μάστερς και δεν έχει αποσυρθεί από κανένα εθνικό ή διεθνές αξίωμά του (σημείωση μπλογκ: Η Βαλκανική Ενωση τον έχει αποπέμψει από την θέση του προέδρου ήδη από τον Σεπτέμβριο του 2015, όπως και τον Γιώργο Κωνσταντόπουλο, από την θέση του γενικού γραμματέα της).\nΟ μη σεβασμός του καταστατικού της ΕΜΑ και της απόφασης της διοίκησης της ΕΜΑ, δεν είναι αποδεκτός από την Ευρωπαϊκή Ενωση Βετεράνων αθλητών Στίβου και τα μέλη της.\nΤο ευ αγωνίζεσθαι και ο καθαρός αθλητισμός είναι ο στόχος των Ευρωπαίων Μάστερς σε όλα τα είδη των αθλητικών δραστηριοτήτων μας.\nΣε αυτή την υπόθεση, το Δ.Σ. της ΕΜΑ αποκλείει τον κ. Συμεωνίδη από κάθε είδους εθνικό και διεθνή αγώνα και πρωτάθλημα.\nΤο συμβούλιο της ΕΜΑ θα στείλει αυτή την επιστολή στην ΕΑ (Ευρωπαϊκή Ομοσπονδία Στίβου), στην WMA και στην IAAF (Διεθνής Ομοσπονδία Στίβου) και θα προτείνει την αποπομπή της ΟΕΒΑΣ από την WΜΑ.\nΥπό την ηγεσία του Συμεών Συμεωνίδη -που δεν σέβεται τα καταστατικά της WΜΑ και της EMA- η ΟΕΒΑΣ δεν μπορεί πλέον ν’ αποτελεί συνεργάτη των Ενώσεών μας.\nΓια το μέλλον, οι Ελληνες Μάστερς Αθλητές πρέπει να ενοποιηθούν με τον ΣΕΓΑΣ, ο οποίος οφείλει να έχει τον έλεγχο της διοίκησης του αθλητισμού βετεράνων στίβου.\nΗ απόφαση ισχύει από τις 12 το μεσημέρι της 15ης Ιουλίου.\nΗ διοίκηση της ΕΜΑ: Πρόεδρος: Κουρτ Κάσκε. Αντιπρόεδρος: Γέζι Κράουζε. Ταμίας: Ζαν Τομάς. Γραμματέας: Μαρία Πιρές ντε Καρβάλιο».\nΑυτή, λοιπόν, η ανυπόληπτη διεθνώς ΟΕΒΑΣ, δύο ημέρες μετά την λήψη της ντροπιαστικής, για την ηγεσία του ελληνικού βετερανισμού, απόφασης, στις 12 Ιουλίου, σε άλλη μία προσπάθεια επίδειξης, ανύπαρκτης, δύναμης, εξέδωσε ανακοίνωση, με την οποία γνωστοποιούσε τον… αποκλεισμό από εθνικούς και διεθνείς αγώνες του Οδυσσέα Αγρου και του υπογράφοντος. Χοχοχο, που κάνει και ο (μη βιαστείτε, όχι ο Αϊ Βασίλης), ο Γιάννης Χουλίδης, ο πολύ καλός εκ Καβάλας διαχρονικός αθλητής. Εκτός κι αν ήταν η κήρυξη του νέου... Ανένδοτου Αγώνα -όποιος δεν γνωρίζει την σύγχρονη ελληνική πολιτική ιστορία, ας αναζητήσει να πληροφορηθεί, τι συνέβη στις 15 Ιουλίου 1965.\nΤι πρέπει να γίνει από εδώ και στο εξής; Θεωρώ ότι πρέπει να συγκληθεί έκτακτη γενική συνέλευση όλων των συλλόγων βετεράνων αθλητών, με στόχο την ίδρυση νέας Ενωσης (όχι Ομοσπονδίας), η οποία θα συνεργάζεται στενά με τον ΣΕΓΑΣ. Πρωτίστως, όμως, επιβάλλεται, οι διοικήσεις των σωματείων να πεισθούν πως κάτι πρέπει ν' αλλάξει.\nΑπό την πλευρά μας, όσοι αγωνιζόμαστε για την επαναφορά και την εμπέδωση της νομιμότητας και της αξιοκρατίας στον ελληνικό βετερανισμό, οφείλουμε, με τις πράξεις μας, ν’ αποδείξουμε ότι δεν θέλουμε να γίνουμε… χαλίφηδες στην θέση των χαλίφηδων. Ότι από τις τάξεις μας δεν θα ξεπηδήσουν νέοι Συμεωνίδηδες, Κουτσουδάκηδες κ.λπ., με την αλαζονική και αυταρχική συμπεριφορά τους.\nΠρέπει, όμως, επιτέλους, και οι ελληνικές αρχές ν’ αναλάβουν τις ευθύνες τους. Η ΓΓΑ οφείλει να επανεξετάσει τη νομιμότητα της ΟΕΒΑΣ, αλλά και να ελέγξει τον τρόπο λειτουργίας της και, κυρίως, το πώς οι διοικήσεις της «ομοσπονδίας» διαχειρίσθηκαν τα πολλές χιλιάδες ευρώ, που μπήκαν στα ταμεία της. Είτε από την ΓΓΑ είτε από οργανισμούς τοπικής αυτοδιοίκησης είτε από άλλους οργανισμούς (π.χ. τον ΟΠΑΠ και την ΕΥΔΑΠ). Ενας διαχειριστικός έλεγχος είναι αναγκαίος. Και τάχιστα. Για ευνόητους λόγους...\nΗ Ελληνική Ολυμπιακή Επιτροπή (ΕΟΕ), δια της Επιτροπής Φιλάθλου Πνεύματος (ΕΦΙΠ) -η οποία, βεβαίως, είναι αυτόνομη- έχει, πλέον, στα χέρια της μια απόφαση, που μπορεί να την οδηγήσει στην λήψη της δικής της. Δεν θα υποδείξουμε φυσικά, εμείς, ποιά πρέπει να είναι αυτή. Αποτελείται από έγκριτους νομικούς, οι οποίοι, βασιζόμενοι σε όλα τα στοιχεία, θ’ αποφασίσουν.\nΑλλά και ο ΣΕΓΑΣ πρέπει να τολμήσει ν’ αναλάβει όσες ευθύνες του αναλογούν. Οχι για το παρελθόν. Αλλά για το μέλλον. Να γίνει ο άμεσος συνεργάτης των εκατοντάδων Ελλήνων διαχρονικών αθλητών στίβου, πολλοί εκ των οποίων εξακολουθούν ν’ αγωνίζονται στις διοργανώσεις του ΣΕΓΑΣ, όπως ο κορυφαίος των κορυφαίων Ελλήνων διαχρονικών αθλητών, ο 62χρονος, Βασίλης Μαγγανάς, ο οποίος έχει ταχθεί, εδώ και καιρό, στο πλευρό όσων παλεύουμε για την ανανέωση στον χώρο.\nΤίθενται, όμως, εδώ μερικά ερωτήματα, προς πολλούς, που με πράξεις και (ή) παραλείψεις τους, στήριζαν τόσα χρόνια μια αρρωστημένη, σάπια κατάσταση;\nΤι λένε τώρα προβεβλημένοι διεθνώς άνθρωποι του ελληνικού αθλητισμού, όπως ο Γιώργος Μαρσέλλος και η Αννα Βερούλη, που μετέχουν στην διοίκηση της ΟΕΒΑΣ, και όχι μόνο δεν αντιδρούν, αλλά, αντιθέτως, με τον έναν ή τον άλλον τρόπο (θυμηθείτε, όσοι παρευρισκόσασταν στην Γ.Σ. του Ιανουαρίου, την θεατρική παράσταση που έπαιξε η Βερούλη, στον ρόλο της θιγμένης από δημοσίευμά μου, στο οποίο δεν την ανέφερα), στήριξαν αυτή την αμαρτωλή διοίκηση;\nΗ ώρα της Δικαιοσύνης. Για όλους...\nΤι λέει τώρα ο γενικός γραμματέας της ΟΕΒΑΣ, Μιχάλης Κουτσουδάκης, ο οποίος έγραφε στο φέις μπουκ, ότι δεν μπορούν οι ξένοι να μας επιβάλλουν αποφάσεις τους και ότι ο Συμεωνίδης υπέβαλε μεν παραίτηση, αλλά το Δ.Σ. δεν την έκανε αποδεκτή;\nΤι λένε τώρα στον ΣΕΒΑΣ Τρικάλων, που επέτρεψαν στον Συμεωνίδη να μετάσχει στο πανελλήνιο πρωτάθλημα;\nΤι λέει τώρα ο πρόεδρος του ΣΕΒΑΣ Αλεξανδρούπολης, Γιάννης Μπαρμπαγιάννης, που υποστήριζε τη συμμετοχή του Συμεωνίδη στους αγώνες, με το… ατράνταχτο επιχείρημα, πως ο προσωρινός αποκλεισμός του από την ΕΜΑ, έως ότου ληφθεί οριστική απόφαση (κάτι που ο ίδιος ο τιμωρηθείς πρόεδρος είχε αποδεχθεί με την γνωστή επιστολή του προς την ΕΜΑ), δεν μπορεί να ισχύσει επειδή δεν είχε τελεσιδικήσει η υπόθεση;\nΤι λέει τώρα ο πρόεδρος της θλιβερής Δικαστικής Επιτροπής (Δ.Ε.) της ακόμη θλιβερότερης ΟΕΒΑΣ, Τάσος Τασούλας, ο οποίος υποστήριζε το ίδιο… ακλόνητο επιχείρημα με τον Κουτσουδάκη, περί μη αποδοχής της παραίτησης;\nΤι λένε τώρα, οι έγκριτοι (αν και για έναν έχω αμφιβολίες, δεδομένου τού πώς μετρούσε τις βολές στην σφαιροβολία το 2013, στην Λάρισα) κριτές, Νίκος Λαγογιάννης, Τάσος Τασούλας και Μιχάλης Κουτσουδάκης, που επί χρόνια ανέχονταν (αν δεν επέβαλλαν) την καταστρατήγηση των διεθνών κανονισμών από την διοίκηση της ΟΕΒΑΣ;\nΤι λένε τώρα όλα τα μέλη της 5μελούς Δ.Ε., που άβουλα πειθήνια όργανα μιας εξευτελισμένης διοίκησης, «της κείνου ρήμασι (του Συμεωνίδη) πειθόμενα» (σωστότερα: της κείνων ρήμασι, διότι θεωρώ πως, πολύ περισσότερο από τον Συμεωνίδη, την τιμωρία μας επεδίωξαν ο Κουτσουδάκης, η Μελάνα Συμεωνίδου και πιθανόν κάποια άλλα μέλη του τραγελαφικού συμβουλίου της ΟΕΒΑΣ, που αποτελείται από δεξιούς, ΠΑΣΟΚους, υποκριτές δήθεν Χριστιανούς, αριστερούς επαναστάτες οι οποίοι στο φ.μπ. ανεβάζουν φωτογραφίες του Τσε Γκεβάρα και του επαναστατικού «Rote Armee», από ανθρώπους γλείφτες του τύπου «Οπου Φυσάει ο Ανεμος», δηλαδή ΟΦΑ, από άλλους τάχα μου ανεπίληπτους, οι οποίοι έχουν στον κόσμο του αθλητισμού παρατσούκλι, που παραπέμπει στα… λαμόγια κ.α.) αποφάσισαν τον διετή αποκλεισμό μου και του Αγρου; Και γιατί; Για την δημοσιογραφική μου έρευνα και τα κείμενά μου. Και διότι ο Αγρος, μετά τις πρώτες δημοσιεύσεις, συνέβαλε τα μάλα στην αποκάλυψη του σκανδάλου της ηλικίας, μη μπορώντας, όπως εξήγησε, η συνείδησή του ν’ αποδεχθεί ανήθικες πράξεις. Συνεργαστήκαμε προς τούτο στενά, μαζί και με αρκετούς άλλους ανθρώπους, ενώ, εκμεταλλευόμενος τις διεθνείς σχέσεις του, ενημέρωσε σχετικά την ΕΜΑ και την WMA και πίεσε την ΕΜΑ όταν διαπίστωσε πως, κάποια στιγμή, το θέμα είχε μείνει στάσιμο.\nΤι λένε, τέλος (αν και πολλά άλλα ερωτήματα μπορούν να τεθούν, σε πολλούς), όλα τα μέλη όλων των σωματείων, που έκλειναν τα μάτια σε οτιδήποτε, δεχόμενα κάποια… αντίδωρα για την στάση τους; Θα συνεχίσουν να στηρίζουν την ανωμαλία;\nΑναρτήθηκε από ΝΙΚΟΣ ΚΩΝΣΤΑΝΤΟΠΟΥΛΟΣ στις 3:49 μ.μ. Δεν υπάρχουν σχόλια:\nΟ αθλητισμός βρήκε το νόημα του πάλι στην Παλλήνη\n«Ο αθλητισμός δίνει χρόνια στη ζωή και ζωή στα χρόνια». Εχει λεχθεί προσφυώς εδώ και πολλά χρόνια από κάποιον άγνωστο σ’ εμένα. Θεωρώ πως ο αθλητισμός είναι η χαρά της ζωής, για όσους έχουν εμπλακεί στα «δίχτυα» του έρωτά του. Οσοι μένουν μακριά του, εκείνοι χάνουν. Και δεν ξέρουν τι χάνουν...\nΤο καταλάβαμε για άλλη μία φορά όσοι (ε, όχι κι όλοι, όμως, κάποιοι προτίμησαν την ατέλειωτη συζήτηση, παρά το να παρακολουθήσουν τον αγώνα) βρεθήκαμε στο κτήμα ΒΑΝΑΝΤΙΔΑ της Παλλήνης, όπου ο Βασίλης Μαγγανάς, με την βοήθεια, φυσικά, της ακαταπόνητης συντρόφου του, της Αναστασίας (Σούλας) και τη συνεργασία φίλων διοργάνωσε, για όγδοη φορά, το τρίαθλον ρίψεων. Αυτή την φορά με σφαιροβολία, Κρητικό βόλι και Ελληνική δισκοβολία. Και στα τρία αγωνίσματα μετέσχον πέντε από τους αθλητές. Οι υπόλοιποι έξι επέλεξαν, για διάφορους λόγους, ν’ αγωνισθούν σ’ ένα ή δύο. Από αυτούς, ο Γρηγόρης Δέδες επιθυμούσε να ρίξει και στα τρία, αλλά λόγοι ανωτέρας βίας (θα τους αναφέρουμε στη συνέχεια) δεν του επέτρεψαν ν’ ανεβεί στο βάθρο για το Βόλι. Α, το ήθελε πολύ και ο υποφαινόμενος, αλλά το αριστερό γόνατό του δεν του το επέτρεψε.\nΑπό αριστερά όρθιοι: Γαζής, Κωνσταντόπουλος, Βασιλόπουλος, Μαγγανάς, Δέδες, Κακογεώργος, Δεμένεγας, Πολυχρονίου, Τουρκομανώλης, Μπίρης, Αυγουστάτος. Καθήμενοι: Τσαντικίδης, Γεωργίου, Ιακωβίδου.\nΟι... τριαθλονίκες, ο Χρήστος Καραγεώργος και ο γιός τού Γιάννη.\nΟ αγώνας ήταν ενδιαφέρων, παρά το προβλέψιμο του αποτελέσματος. Είχε πολύ καλές επιδόσεις, εκπλήξεις (θετικές οι περισσότερες) και μερικές μεγάλες «μάχες» για τα μετάλλια. Δείτε τι έγινε για την 2η θέση στην σφαιροβολία, για το χάλκινο μετάλλιο στο Βόλι και για όλα τα μετάλλια στην δισκοβολία και θ’ αντιληφθείτε πόσο συναρπαστικοί ήταν οι αγώνες. Ας δούμε, λοιπόν, τι συνέβη σε αυτούς.\nΘα μας επιτρέψετε να μη αρχίσουμε την ανάλυση του αγώνα του τριάθλου από τους δύο καλύτερους στην βαθμολογία. Είμαστε βέβαιοι ότι θα καταλάβετε γιατί, όταν διαβάσετε τη συνέχεια.\nΟ Τουρκομανώλης πηδάει.\nΟ,τι κι αν πεις για έναν άνθρωπο 76 ετών, που πηδάει από ένα βάθρο ύψους 0,33μ. και προσγειώνεται μερικά μέτρα μακριά του, είναι λίγο. Ο Σπύρος Τουρκομανώλης (ΣΕΒΑΣ Κωνσταντινουπολιτών, 75-79), χωρίς σωματικά προσόντα για ρίπτης, έχει τεράστια ψυχικά τέτοια, πάθος για κάποια αγωνίσματα και μεγάλη μυική δύναμη στα χέρια. Εντυπωσίασε στο Βόλι και στην δισκοβολία. Την σφαίρα την στέλνει σχετικά μακριά μόνο χάρη στα χέρια του.\nΟ Μαγγανάς επιτυγχάνει εφετινό ρεκόρ και...\nΤο ότι πρώτευσε ο Βασίλης Μαγγανάς (ΣΕΒΑΣ, 60-64) δεν αποτελεί είδηση. Πέτυχε τις καλύτερες επιδόσεις που έχουν σημειωθεί στο Κρητικό βόλι στην κατηγορία αυτή, με σφαίρα 7,26κ. και με 5κ., βελτίωσε με 12,05μ., την εφετινή του επίδοση στην σφαιροβολία με ανδρικό όργανο, ενώ στην δισκοβολία εξέπληξε ακόμη και τον εαυτό του. «Δεν μπορώ να εξηγήσω πώς βρέθηκα τόσο καλά αυτή την ημέρα», μας είπε πολύ αργότερα. Αυτά…\nΟ Γιάννης Βασιλόπουλος (ΣΕΒΑΣ Κωνσταντινουπολιτών, 40-44), αναμενόταν ν’ αναδειχθεί 2ος. Το ερώτημα ήταν πόσο θα ρίξει, ειδικά στην σφαιροβολία. Απάντησε εμφατικά: Με εφετινό ρεκόρ (14,75μ.). Τώρα ψάχνει κι άλλον αγώνα. Πιθανότατα αυτός θα γίνει στις 16 Ιουλίου στον Αγιο Κοσμά, με διοργανωτή τον ΣΕΒΑΣ Πειραιώς. Καλός ήταν και στ’ άλλα αγωνίσματα, αλλά όχι όσο ήθελε, ειδικά στο Βόλι.\n...ο Βασιλόπουλος τον μιμείται.\nΠρώην δεκαθλητής είναι ο Δημήτρης Γαζής (ΣΕΒΑΣ Κωνσταντινουπολιτών, 40-44), αλλά τα τελευταία χρόνια, λόγω σωματικού βάρους, έχει επικεντρωθεί, και μ’ επιτυχία, στις ρίψεις. Ερριξε σε όλες καλά, παρότι με το Βόλι δεν είχε σχέση.\nΔεκαθλητής ήταν και ο Γιώργος Δεμένεγας (ΑΣΕΔΑΣ, 45-49), οπότε δεν μπορείς να έχεις μεγάλες απαιτήσεις από αυτόν σ’ ένα τρίαθλον ρίψεων. Αγωνίσθηκε, άλλωστε, για πρώτη φορά στο Κρητικό βόλι και στην Ελληνική δισκοβολία. Οπως πάντα, ήταν μαχητικός κι έκανε το καλύτερο δυνατόν για την ημέρα.\nΕίχε έλθει με στόχο να ρίξει τουλάχιστον 12,70μ. και να καταρρίψει το πανελλήνιο ρεκόρ της σφαιροβολίας στην κατηγορία των 65-69 ετών, που κατέχει ο ίδιος με 12,66μ. Αλλά ο Διονύσης Αυγουστάτος (ΣΕΒΑΣ Κεφαλονιάς) είναι… Κεφαλλονίτης. Δηλαδή... αγύριστο κεφάλι.\nΟ Γαζής σ' εντυπωσιακή βολή.\nΑρχισε να ρίχνει με την 7,26κ. δυνατά άνευ φοράς. Μετά, με φόρα, «όλα μέσα» με την 5άρα σφαίρα. Πού δυνάμεις για τον αγώνα; Είναι και 69 ετών. «Περιορίστηκε» στα 12,13μ., μια πολύ καλή επίδοση, αλλά «λίγη» για τον ίδιον. Εφυγε απογοητευμένος, χωρίς να μείνει στην γιορτή που ακολούθησε. Λάθος. Είπαμε, ο αθλητισμός είναι χαρά και ζωή.\nΟ Παναγιώτης Κακογεώργος (ΣΕΒΑΣ Φθιώτιδας, 65-69) αποτελεί έμφυτο ταλέντο για τον στίβο, όπως επισημαίνει ο Μαγγανάς. Ρίχνει καλά, πηδάει καλά. Ουδείς μπορεί να πει, πού θα είχε φθάσει αν είχε ασχοληθεί από μικρός με τον κλασικό αθλητισμό. Πρώτη φορά έρριξε Βόλι κι εντυπωσίασε.\nΟ Χρήστος Πολυχρονίου (Ανεξάρτητος, 40-44), ο πρώτος Ελληνας που ξεπέρασε τα 80μ. (80,08μ. το 2002) στην σφυροβολία, ήλθε ως προσκεκλημένος κι αποφάσισε να ρίξει Βόλι. Κατόρθωσε, λόγω δυνάμεων κι «έκρηξης», να φθάσει με την σφαίρα των 7,26κ., τα 12,30μ. Πολύ καλά για πρώτη φορά.\nΟ Δεμένεγας στο Βόλι.\nΜας κατέπληξε ο Γρηγόρης Δέδες (ΣΕΒΑΣ Κωνσταντινουπολιτών, 55-59). Επέδειξε σπάνια ενεργητικότητα. Γι’ αυτό έρριξε μακριά και την σφαίρα και τον δίσκο. Βέβαια, για να φθάνει σε τέτοια καλή κατάσταση σ’ έναν αγώνα, δεν χρειάζεται να πιάνει φωτιά η περιοχή γύρω στο σπίτι του (κείται πολύ κοντά στον τόπο του αγώνα) και να φθάνει και μέσα στο κτήμα του, οπότε ν’ αναγκάζεται να πηγαινοέρχεται και να βρίσκεται σε συνεχή εγρήγορση και κίνηση. Απαιτείται, απλώς, να κάνει προθέρμανση πριν από τον αγώνα...\nΠερισσότερα περιμέναμε από τον Γιώργο Μπίρη (ΣΕΒΑΣ, 65-69) στην Ελληνική δισκοβολία. Θα λέγαμε πως, μολονότι κατέκτησε την 3η θέση στο αγώνισμα, ήταν η αρνητική έκπληξη. Πιστεύαμε ότι θα έφθανε τουλάχιστον τα 31-32μ. Και κράτησε δυνάμεις, μη αγωνισθείς στην σφαιροβολία...\nΜε δεδομένον τον, ουδόλως αμελητέο, τραυματισμό του στο αριστερό γόνατο, ο Νίκος Κωνσταντόπουλος (ΣΕΒΑΣ Κωνσταντινουπολιτών, 60-64), έμεινε ικανοποιημένος με τα 10,05μ. στη σφαιροβολία. Ε, ο δίσκος μπορεί να πάει 3-4μ. μακρύτερα. Αρκεί να τον ρίχνει έστω 3-4 φορές τον χρόνο…\nΗ βαθμολογία του τριάθλου ήταν: Μαγγανάς 2.679, Βασιλόπουλος 2.304, Τουρκομανώλης 1.996, Γαζής 1.869, Δεμένεγας 1.417.\nΤα πλήρη αποτελέσματα ανά αγώνισμα (στις παρενθέσεις το βάρος του οργάνου, με το οποίο αγωνίσθηκε ο αθλητής, και οι βαθμοί κάθε επίδοσης, βάσει της διεθνούς βαθμολογίας):\nΟ Αυγουστάτος εξαπολύει τ' όργανο.\nΣΦΑΙΡΟΒΟΛΙΑ: Μαγγανάς (7,26κ.) 12,05 (1.039 β.), Αυγουστάτος (5κ.) 12,13 (882), Βασιλόπουλος (7,26) 14,75 (877), Γαζής (7,26) 12,29 (709), Δέδες (6) 10,74 (706), Τουρκομανώλης (4) 9,41 (677), Κωνσταντόπουλος (5) 10,05 (639), Δεμένεγας (7,26) 9,07 (540).\nΚΡΗΤΙΚΟ ΒΟΛΙ (ύψος βάθρου ρίψης 0,33μ.): Μαγγανάς (5κ.) 15,57 (1.064), Βασιλόπουλος 14,68 (872), Τουρκομανώλης 10,79 (795), Κακογεώργος (5κ.) 10,99 (787), Πολυχρονίου (7,26κ.) 12,30 (709), Γαζής 11,99 (689), Δεμένεγας 9,06 (539).\nΟ Μαγγανάς έρριξε μόνο δύο βολές με την σφαίρα της κατηγορίας του και τέσσερεις με την 7,26κ., την οποία εξαπέλυσε στα 13,54μ.\nΕΛΛΗΝΙΚΗ ΔΙΣΚΟΒΟΛΙΑ: Μαγγανάς (1κ.) 33,50 (576), Βασιλόπουλος (2) 31,38 (555), Μπίρης (1) 29,28 (545), Τουρκομανώλης (1) 23,02 (524), Γαζής (2) 27,55 (471), Κακογεώργος (1) 23,58 (414), Δέδες (1,5κ.) 24,51 (410), Δεμένεγας (2) 19,48 (338), Κωνσταντόπουλος (1) 21,61 (328).\nΟ Κακογεώργος έτοιμος για το άλμα και την ρίψη.\nΤα βάρη των οργάνων είναι ίδια στην σφαιροβολία και στο Κρητικό βόλι. Για τ’ αγωνίσματα αυτά χρησιμοποιήθηκε η βαθμολογία της σφαιροβολίας. Για την Ελληνική δισκοβολία, φυσικά της δισκοβολίας.\nΟπως διαπιστώνετε, αγωνιστικά εκπροσωπήθηκαν πέντε σύλλογοι βετεράνων, οι ΣΕΒΑΣ Κωνσταντινουπολιτών (με πέντε αθλητές!), ΣΕΒΑΣ, ΣΕΒΑΣ Φθιώτιδας (ο Κακογεώργος είναι και μέλος του Δ.Σ. της Ομοσπονδίας Βετεράνων, της διαβόητης ΟΕΒΑΣ), ΣΕΒΑΣ Κεφαλονιάς και ΑΣΕΔΑΣ.\nΟ Πολυχρονίου σε νέες εμπειρίες.\nΠαρόντες, όμως, ήταν και άνθρωποι από άλλους συλλόγους, που ήλθαν ως επίσημοι κριτές. Ο πρόεδρος των ΔΙΑΣ Αθηνών, Βασίλης Τσαντικίδης και ο Νίκος Γεωργίου, μέλος του Δ.Σ. (υπεύθυνος δημοσίων σχέσεων) του ΣΕΒΑΣ Πειραιώς. Παρούσα, επίσης, η πολύπειρη έφορος στίβου του ΑΟ Π. Φαλήρου (ο οποίος, σημειωτέον, ετοιμάζει εκπλήξεις), Μαρίνα Ιακωβίδου. Αποφασιστικής σημασίας ήταν η συμβολή και της Αννας Μάινα, που δημιούργησε το αναμνηστικό δίπλωμα των αγώνων αλλά έδρασε, και με μεγάλη επιτυχία, όπως, φαντάζομαι, διαπιστώνετε, και σαν φωτορεπόρτερ.\nΟ... αναγκαστικά αεικίνητος, Δέδες.\nΔύο μεγάλες μορφές του παρελθόντος τίμησαν τον Μαγγανά και τους άλλους αθλητές. Ο φιναλίστ των Ολυμπιακών αγώνων του 1972 (Μόναχο, Γερμανία) στην σφυροβολία, Σταύρος Μουταφτσίδης και ο ιστορικός βαδιστής, Χρήστος Καραγεώργος. Μαζί με τον Χρήστο ήταν και η σύζυγός του, παλαιά πολύ καλή Μαραθωνοδρόμος, Μεταξία Μπερτζελέα. Ηλθε και η Χλόη Κονναρή – Αγγλούπα, σύζυγος του αείμνηστου δισκοβόλου, Στέλιου Αγγλούπα, παλαιά πρωταθλήτρια της δισκοβολίας, η οποία θ’ αγωνιζόταν, αν λίγες ημέρες πριν δεν είχε υποστεί βαρύ διάστρεμμα στο ένα πόδι.\nΑλλα περίμενε ο Μπίρης.\nΗλθε, όμως, έστω και με τον νάρθηκα. Στη μνήμη του Στέλιου, που «έφυγε» νωρίς, τηρήθηκε ενός λεπτού σιγή. Ελπίζω να μας έβλεπε από εκεί ψηλά και να χαιρόταν η ψυχούλα του...\nΠαρών, ήταν ακόμη, ο μαθητής του Πολυχρονίου, σφυροβόλος, Κώστας Κωστογλίδης, που εφέτος έρριξε στο διασυλλογικό πρωτάθλημα 75,10μ., αλλά, παρότι ξεπέρασε το όριο για το πρωτάθλημα Ευρώπης, δεν συμπεριελήφθη στην ομάδα, διότι ο ΣΕΓΑΣ κακώς δεν περιέλαβε το πρωτάθλημα αυτό στους αγώνες στους οποίους έπρεπε να επιτευχθεί το όριο. Επίσης, ο εκφωνητής των αγώνων του ΣΕΓΑΣ και στατιστικολόγος, Νίκος Κριεζής, αλλά και ο Οδυσσέας Αγρος, βετεράνος δρομέας, αθλητής του ΣΕΒΑΣ, και μέλος της βαλκανικής στατιστικής επιτροπής βετεράνων.\nΕγραψε διψήφιο αριθμό ο Κωνσταντόπουλος.\nΟ Β. Τσαντικίδης κανόνισε και ήλθαν δύο άνθρωποι με τα περίφημα, και της μόδας, πλέον, «ντρονς» (ξέρετε, εκείνα τα τηλεκατευθυνόμενα ελικοπτεράκια - ρομπότ), με τα οποία «τράβηξαν» το βίντεο των αγώνων. Αν δεν βούιζαν και τόσο. Σαν να βρισκόσουν μέσα σ’ ένα τεράστιο μελίσσι ήταν…\nΤον αγώνα, ακολούθησε το καθιερωμένος «τραπέζι», στο οποίο, εκτός της οικογένειας Μαγγανά, συνεισέφεραν αρκετοί ακόμη, με εδέσματα ή γλυκά ή ποτά και αναψυκτικά. Συνέτεινε και αυτό τα μάλα για την ανάπτυξη της συντροφικότητας, που γεννά ο αθλητισμός.\nΘα κλείσουμε το ρεπορτάζ, μ’ εντυπώσεις μερικών από όσους παρευρέθησαν για πρώτη φορά:\nΜουταφτσίδης, Κωστογλίδης, Μαγγανάς, Πολυχρονίου και ο Χρ. Καραγεώργος.\n«Ηταν μια υπέροχη εμπειρία. Περάσαμε πολύ όμορφα», είπε η Μαρίνα Ιακωβίδου.\n«Πολύ ωραία όλα», σχολίασε ο Βασιλόπουλος, που ήταν ευτυχής, κι επειδή τον είδε από κοντά αγωνιζόμενο ο, σχεδόν 5χρονος, γιός του, Ορέστης.\nΤο ίδιο ευχαριστημένος ήταν και ο Γαζής, ο οποίος έφυγε σχετικά νωρίς, διότι εκείνη την ημέρα «έκλεινε» τα 40 χρόνια του. Πρόλαβε, όμως, να φάει καλά...\n«Ολα ήταν πολύ όμορφα. Μια ξεχωριστή εμπειρία. Αν δεν γινόταν και τόση... βαβούρα, θα ήταν τέλεια», επεσήμανε ο Τουρκομανώλης.\n«Μια πολύ ωραία εκδήλωση, την οποία σε λίγα χρόνια θα θυμόμαστε με πολύ ευχάριστες αναμνήσεις», είπε ο Γεωργίου.\nΚαι του χρόνου «πρώτα ο Θεός, ακόμα καλύτερα», όπως ευχήθηκε η γλυκιά, ευγενής και πάντα φιλόξενη οικοδέσποινα.\nΑμήν... Κι αφήστε τους εχθρούς μας να σκάνε από το κακό τους και τη ζήλεια τους...\nΑναρτήθηκε από ΝΙΚΟΣ ΚΩΝΣΤΑΝΤΟΠΟΥΛΟΣ στις 7:05 μ.μ. Δεν υπάρχουν σχόλια:


Ένας πόλεμος επιβίωσης εκτυλίσσεται εδώ και δεκαετίες στο νησί των Χριστουγέννων, καθώς το νησί καταλαμβάνεται από βίαιους εισβολείς. Ο αριθμός των θυμάτων ανέρχεται σε εκατομμύρια ή ακόμη και δισεκατομμύρια. Ετυχώς βέβαια δε μιλάμε για ανθρώπους αλλά για τη μάχη μεταξύ των γηγενών κόκκινων καβουριών και των εισβολέων κίτρινων μυρμηγκιών. Αν και φαινομενικά – λόγω μεγέθους – φαίνεται μια μάχη μεταξύ Δαβίδ και Γολιάθ, στην πραγματικότητα ο μεγάλος ηττημένος είναι τα κόκκινα καβούρια.\nΑς πάρουμε όμως τα πράγματα από την αρχή. Το σχετικά απομονωμένο νησί των Χριστουγέννων αποτελεί τόπο αναπαραγωγής για εκατομμύρια κόκκινα καβούρια του Ινδικού ωκεανού. Από τη δεκαετία του ’30 κιόλας κίτρινα μυρμήγκια έκαναν την εμφάνισή τους στο νησί φτάνοντας εκεί παράλληλα με τη μεταφορά εμπορευμάτων. Με την πάροδο του χρόνου τα μυρμήγκια οργανώθηκαν σε μεγάλες αποικίες και απειλούν την ύπαρξη των καβουριών. Βασική τους λεία είναι τα κόκκινα καβούρια, τα οποία παρά το ότι υπερτερούν σε μέγεθος, δεν μπορούν να αντιμετωπίσουν τα μυρμήγκια. Τα κίτρινα μυρμήγκια επιτίθενται στα μάτια των καβουριών, τα τυφλώνουν και στη συνέχεια ρουφούν ανενόχλητα τη σάρκα τους.\nΜε τη συνεχή και επισταμένη παράμβαση των τοπικών αρχών ο αριθμός τον μυρμηγκιών έχει πλέον μειωθεί αρκετά με αποτέλεσμα η ισορροπία να επανέρχεται στο φυσικό περιβάλλον. Αξίζει να αναφέρουμε ότι ο πληθυσμός των καβουριών στο νησί ξεπερνάει τα 50 εκατομμύρια ενώ τα μυρμήγκια μετρώνται σε μερικά δισεκατομύρια!


Κώστας Μουτζούρης: Η Σάμος χρειάζεται μεγαλύτερη στοργή και σημασία καθώς ο κόσμος δεν με γνώριζε και αυτό επιθυμώ να γίνει - SamosToday\nΚώστας Μουτζούρης: Η Σάμος χρειάζεται μεγαλύτερη στοργή και σημασία καθώς ο κόσμος δεν με γνώριζε και αυτό επιθυμώ να γίνει\nΣτην πρωινή εκπομπή του Radio Café 102.4 «Ραδιοφωνικές Αναζητήσεις με τη Βιολέτα Τριπόδη», φιλοξενήθηκε τηλεφωνικά και μίλησε ο νέος Περιφερειάρχης Β. Αιγαίου κ. Κώστας Μουτζούρης.\nΑν και η Σάμος δεν έδωσε μεγάλα ποσοστά στον κ. Μουτζούρη, εντούτοις ο ίδιος είναι ο νικητής της εκλογικής αναμέτρησης με την Χριστιάνα Καλογήρου και αναδείχτηκε Περιφερειάρχης Β. Αιγαίου μετά και από το αποτέλεσμα της ψηφοφορίας της δεύτερης Κυριακής. Στη Σάμο έλαβε μία έδρα με πρώτο στην προτίμηση τον κ. Βασίλη Πανουράκη.\nΟ κ. Μουτζούρης πάντα πίστευε ότι θα είναι ο νικητής, καθώς όλα τα στοιχεία που είχε έδειχναν αυτό το αποτέλεσμα.«Ήμουν βέβαιος ότι θα κερδίζαμε, όσον αφορά το σχόλιο που θα έκανα είναι ότι καταγράφηκε μία έντονη δυσαρέσκεια προς την ηγεσία της παρούσας Περιφερειακής αρχής. Και η καταγραφή αυτή στα δύο μεγάλα νησιά, τη Χίο και τη Λέσβο, που έχουν το 80% του εκλεκτορικού σώματος, μας έδωσε μία νίκη με 63-65%. Αυτό δείχνει ότι υπάρχει δυσαρέσκεια και εκδηλώθηκε στο δεύτερο γύρο όταν μπήκανε σε σύγκριση οι δύο υποψήφιοι Περιφερειάρχες. Η σύγκριση αυτή μας έδωσε τη νίκη».\nΟι πρώτες κινήσεις που θα γίνουν είναι, «να αποδώσουμε στους νομούς Σάμου και Χίου, τη δυνατότητα να σχεδιάζουν, να αναπτύσσονται χρησιμοποιώντας τα στελέχη τα τοπικά τα οποία είτε εξελέγησαν, είτε συμμετείχαν, είτε έχουν την δυνατότητα να βοηθήσουν, αυτοί θα πρέπει να παίρνουν τις αποφάσεις και όχι να είναι ένα Μυτηλινοκεντρικό σύστημα, έτσι θα εκδημοκρατίσουμε τον τρόπο λειτουργίας».\nΤόνισε δε, πως όλες οι αποφάσεις θα περνάνε από το Περιφερειακό Συμβούλιο, δεν θα υπάρχουν μυστικές αποφάσεις, οικονομικές επιτροπές οι οποίες θα περνάνε τα πάντα με τρόπο αρεστό σε κάποιους, επίσης τα συμβούλια να γίνονται με παρουσία των μελών.\nΣτο θέμα του μεταναστευτικού - προσφυγικού, αυτό που θα επιδιώξει είναι να υπάρξει ενεργητική φωνή, όπως έκανε το Νότιο Αιγαίο και επέτυχε, ώστε να αλλάξει η ποσόστωση.\nΘετικός ο κ. Μουτζούρης ως προς τις συνεργασίες, ενώ η Σάμος χρειάζεται μεγαλύτερη στοργή και σημασία καθώς ο κόσμος δεν τον γνώριζε και αυτό επιθυμεί να γίνει.\nΠερισσότερα σε αυτή την κατηγορία: « Χριστιάνα Καλογήρου: Δεν θα συμπράξουμε από καμία θέση ευθύνης με τη νέα Περιφερειακή Αρχή\tΓιάννης Σπιλάνης: Το μέλλον της Περιφέρειας χτίζεται με σχέδιο και όχι μόνο με την ικανοποίηση προσωπικών φιλοδοξιών »


«Διαλύσατε τη λογική» | ThesSports\nΑρχική ΠΟΔΟΣΦΑΙΡΟ ΠΑΟΚ «Διαλύσατε τη λογική»\n«Διαλύσατε τη λογική»\nΜε μία ανακοίνωση κατά της ΕΠΟ, απάντησε η ΠΑΕ ΠΑΟΚ στην απόρριψη της έφεσής της από την δευτεροβάθμια επιτροπή, αλλά και στην απόφαση να αφαιρεθούν οι 3 βαθμοί από τα πλέι οφ. Ο ΠΑΟΚ κατηγορεί την ΕΠΟ για την απόφαση που πήρε, αλλά και τα όσα έχουν προηγηθεί, χωρίς όμως να ενημερώνει για το τι σκοπεύει να κάνει.\nΗ σημερινή απόφαση ολοκληρώνει (;) «ιδανικά» μια σεζόν στην οποία η διοίκηση της ΕΠΟ αποδεικνύει με κάθε δυνατό τρόπο πως αδυνατεί να διαχειριστεί το ο,τιδήποτε. Πόσω μάλλον να ηγηθεί του ελληνικού ποδοσφαίρου”\nΠροηγούμενο άρθροΑπόφαση – σοκ για Μάντσεστερ Σίτι!\nΕπόμενο άρθρο«Ο ΠΑΟΚ δεν είναι οικογένεια» (Video)\nΗ… ανάκριση του Μακ


ΠΡΟΚΛΗΤΙΚΗ ΔΗΛΩΣΗ ΕΡΝΤΟΓΑΝ ΓΙΑ ΤΗΝ ΕΛΛΗΝΙΚΗ ΘΡΑΚΗ – TOURKIKANEA.GR\nΕΛΛΗΝΟΤΟΥΡΚΙΚΗ ΦΙΛΙΑ, ΕΠΙΚΑΙΡΟΤΗΤΑ, ΕΡΝΤΟΓΑΝ, ΘΡΑΚΗ\n¨Στην Δυτική Θράκη, στην δυτική Θράκη βλέπετε η ελληνική διοίκηση είναι ενοχλημένη. Γιατί ; Ενοχλούνται από την ανάπτυξη της Τουρκίας. Εμείς είμαστε υπεύθυνοι για τα δίκαια των πολιτών μας εκεί. Στέκομαι ιδιαίτερα σε αυτό. Πήγα έκανα την επίσκεψη μου εκεί. Πήγα στους αδερφούς μου εκεί. Πέρασα από εκείνους. Συναντήθηκα και με εκείνους. Για ποιο λόγο; Διότι τα ντέρτια τους είναι και δικά μου ντέρτια¨.\nΣχ: Όποιος δεν έχει ιδεολογικές ¨τσίμπλες¨ στα μάτια βλέπει δύο σημαντικά στοιχεία στην φράση του Ερντογάν.\n1) Ο Ερντογάν μιλά για ¨ελληνική διοίκηση¨!! Δηλαδή πως λέμε ¨βουλγαρική διοίκηση¨ επί κατοχής ή ιταλική διοίκηση¨στα Δωδεκάννησα, έτσι και αυτός μιλά για ¨ελληνική διοίκηση¨στην Θράκη.\n2) Επίσης κάνει λόγο για ¨πολίτες του¨ στην ελληνική Θράκη\nΕίναι προφανές πως το κύριο μέρος της επίσκεψης του Ερντογάν τον Δεκέμβριο στην Ελλάδα, ήταν το δεύτερο, αυτό στην Θράκη. Μεγάλος ο διπλωματικός μας θρίαμβος και τότε…\nΠροφανώς ΔΕΝ συνεορτάζουν…\nΕΚΚΛΗΣΙΕΣ ΕΙΣ ΤΗΝ ΠΟΛΙΝ


Ο Πρώτος Βοηθός Διευθυντή Καταστήματος της Allianz - Allianz Ελλάδος | Insurancedaily.gr\nΟ Πρώτος Βοηθός Διευθυντή Καταστήματος της Allianz\nΗ Allianz βράβευσε την κ. Παρασκευή Σιάρκου στην εκδήλωση των 22ων βραβεύσεων ενεργειών Ε.Κ.Ε και κορυφαίων ασφαλιστών “ΦΙΛΙΠΠΟΣ ΜΩΡΑΚΗΣ” 2013, που πραγματοποιήθηκε την Παρασκευή 20 Δεκεμβρίου 2013 στο ξενοδοχείο Hilton Athens, στο πλαίσιο του πολυσυνεδρίου Moneyshow. Συγκεκριμένα η κ. Σιάρκου βραβεύτηκε στην Κατηγορία “Πρώτος Βοηθός Διευθυντή Καταστήματος”.\nΤο insurance daily αναγνωρίζοντας τη συμβολή των Ασφαλιστικών Διαμεσολαβητών στην ανάπτυξη της αγοράς και πιστεύοντας παράλληλα ότι οι απόψεις των Πρώτων είναι χρήσιμες και επιβοηθητικές για το σύνολο των Διαμεσολαβητών, έθεσε στην κ. Σιάρκου τις εξής ερωτήσεις:\nΠράγματι η ομαδικότητα είναι συστατικό στοιχείο στην δουλειά μας. Προσπαθώ να μιλώ με σεβασμό και με τρόπο δίκαιο στον άνθρωπο-συνεργάτη και να αναδεικνύω τα δυνατά του σημεία. Επίσης, αποφεύγω τα αδύνατα σημεία να τα συζητώ και με άλλους συνεργάτες. Έτσι όλοι αισθάνονται ισότιμα με τους συναδέλφους τους και νιώθουν ότι έχουν τις ίδιες ευκαιρίες με όλους.\nΚαταρχήν, ως ενδιάμεσο στέλεχος έχω κατανοήσει ότι σε αυτή τη δουλειά η πίεση είναι στη φύση της και άρα την έχω κοντρολάρει. Όταν βλέπω οτι ξεφεύγει η κατάσταση συζητώ με ανθρώπους που εμπιστεύομαι. Ένας από αυτούς είναι και ο Διευθυντής μου, ο κος Κωτσαρίνης που πάντα βρίσκεται δίπλα μου και έχει έναν εκπληκτικό τρόπο να ηρεμεί τους γύρω του χωρίς να τους «χαϊδεύει».\nΗ βράβευση αυτή δημιουργεί ευθύνη στον εαυτό μου, πάνω από όλα, να συνεχίζω να εργάζομαι με τον ίδιο και πιο σκληρό τρόπο για να παραμείνω στην κορυφή. Η φιλοδοξία μου αυτή, σίγουρα θα με οδηγήσει σε σημαντικά πράγματα στην δουλειά μου και σίγουρα θα μου δοθούν και ελκυστικές ευκαιρίες.\nΜε την παραδοχή ότι το agency στηρίζεται στον ανθρώπινο παράγοντα, οι συνεργασίες μου πρέπει να γίνονται σε προσωπική βάση και με μεγάλη συχνότητα.\nΕίναι βέβαιο οτι η τεχνολογία βοηθάει, κυρίως με την μείωση του χρόνου για διάφορες εργασίες και προσπαθώ να την ενσωματώσω όσο περισσότερο γίνεται.\nΌσον αφορά τα μέσα κοινωνικής δικτύωσης δεν έχω ασχοληθεί ιδιαίτερα και ως εκ τούτου δεν μπορώ να εκφράσω άποψη.\nΟ ανταγωνισμός ήδη έχει ξεκινήσει και φαίνεται ότι είναι αδυσώπητος και χωρίς κάποια όρια και αναρωτιέμαι που θα φτάσει τα επόμενα χρόνια. Στα προγράμματα που κυρίως γίνεται μάχη, είναι τα αυτοκίνητα και η υγεία. Θεωρώ ότι αν σύντομα δεν προσέξουν οι εταιρίες το κόστος και την ποιότητα των προγραμμάτων, πολλές από αυτές θα αντιμετωπίσουν σοβαρά προβλήματα.


kozan.gr: Σημερινές εικόνες από τον Ι.Ν. Αγίας Τριάδος Πτολεμαΐδας και την παραλαβή, του αγιασμού, από τους πιστούς, με αφορμή τον εορτασμό των Θεοφανίων (Βίντεο & Φωτογραφίες) | Καθημερινή ενημέρωση για την Kοζάνη από το 2001 -- Κοζανη Κοζάνης Κοζανη kozani kozanh kozanhs KOZANI Πτολεμαίδα ΠΤΟΛΕΜΑΙΔΑ Eordaia Εορδαία\nkozan.gr: Σημερινές εικόνες από τον Ι.Ν. Αγίας Τριάδος Πτολεμαΐδας και την παραλαβή, του αγιασμού, από τους πιστούς, με αφορμή τον εορτασμό των Θεοφανίων (Βίντεο & Φωτογραφίες)\n06 Ιανουαρίου 2022 - 10:27 ΠΜ No Comment\nΣημερινές εικόνες από τον Ι.Ν. Αγίας Τριάδος Πτολεμαΐδας και την παραλαβή, του αγιασμού, από τους πιστούς, με αφορμή τον εορτασμό των Θεοφανίων.\n« Η πρώτη βόλτα για το 2022 στη Νεράιδα του Δήμου Σερβίων – Λήψεις με drone (Bίντεο)\nkozan.gr:Ώρα 10:15 π.μ.: Σοβαρό τροχαίο έξω από τον Κρόκο Κοζάνης – Ι.Χ. κάτω από αδιευκρίνιστες συνθήκες εξετράπη της πορείας του κι έπεσε πάνω σε δέντρο – Στο νοσοκομείο ο οδηγός (Φωτογραφίες) »


Στο Navarino Challenge η Ακαδημία του Μεσσηνιακού Γ.Σ. – messinia24\nΒρίσκεστε εδώΑρχική»Πολιτισμός»Αθλητισμός»Στο Navarino Challenge η Ακαδημία του Μεσσηνιακού Γ.Σ.\nΣΥΓΓΡΑΦΕΑΣ messinia24 ΣΤΙΣ\t 18/10/2021 Αθλητισμός\nΗχηρό παρών έδωσε την Κυριακή το Τμήμα Στίβου του Μεσσηνιακού Γ.Σ. στο Navarino Challenge! Ο Μεσσηνιακός Γ.Σ., που για ακόμη μια χρονιά ήταν συνδιοργανωτής του Navarino Challenge στα δρομικά αγωνίσματα, συμμετείχε με 100 παιδιά της Ακαδημίας του. Οι μικροί αθλητές και αθλήτριες έτρεξαν στον αγώνα του 1χλμ, που έχει γίνει πλέον θεσμός, κερδίζοντας ευχάριστες αγωνιστικές εμπειρίες σε έναν αγώνα που μόνο σκοπό είχε την χαρά της συμμετοχής, καθώς όλα τα παιδιά έλαβαν έπαθλα (αναμνηστική μπλούζα, τσάντα, μετάλλιο κλπ). Μετά τον αγώνα, τα παιδιά είχαν την ευκαιρία να διασκεδάσουν παίζοντας στις παιδικές χαρές και στις νεροτσουλήθρες των εγκαταστάσεων του ξενοδοχείου.\nΟ ενθουσιασμός ήταν μεγάλος, καθώς παιδιά, γονείς και προπονητές απόλαυσαν μια όμορφη Κυριακή στις εγκαταστάσεις της Costa Navarino. Να επισημανθεί πως οι διοργανωτές τήρησαν στο έπακρο τα υγειονομικά πρωτόκολλα, καθώς στις εγκαταστάσεις της Costa Navarino εισέρχονταν μόνο ενήλικες που ήταν πλήρως εμβολιασμένοι και τα παιδιά με 24ωρο rapid και self test, που ελεγχόταν στην είσοδο.\nCOSTA NAVARINO ΑΘΛΗΤΙΣΜΟΣ ΔΗΜΟΣ ΠΥΛΟΥ ΝΕΣΤΟΡΟΣ ΜΕΣΣΗΝΙΑΚΟΣ Γ.Σ.


Κουβέλης: Δίλημμα των Ευρωεκλογών η αλλαγή της πολιτικής... - Newpost.gr\nΑποχώρηση «βόμβα» από το επιτελείο του Ντ. Τραμπ του Newsroom Δημοσίευση 11 Ιανουαρίου 2014, 12:02 Κουβέλης: Δίλημμα των Ευρωεκλογών η αλλαγή της πολιτικής λιτότητας\n«Το πραγματικό δίλημμα των Ευρωεκλογών δεν είναι εντός η εκτός Ευρωπαϊκής Ένωσης. Το πραγματικό δίλημμα είναι με ποια πολιτική θα αντιμετωπιστεί η κρίση που μαστίζει την Ευρώπη και ειδικά τις χώρες του Ευρωπαϊκού Νότου.\nΕίναι το πώς θα αλλάξει ο τρόπος αντιμετώπισης της κρίσης στην Ελλάδα. Οι Ευρωεκλογές πρέπει να στείλουν μήνυμα αλλαγής της πολιτικής, με άξονα τη σταθερή ευρωπαϊκή πορεία της χώρας μας, με δημοκρατία και κοινωνική συνοχή».\nΜε τον τρόπο αυτό περιέγραψε ο Φώτης Κουβέλης, μιλώντας στην νέα Κεντρική Επιτροπή του κόμματος που συνεδριάζει για να εκλέξει τον νέο Γραμματέα και την νέα Εκτελεστική Επιτροπή το, κατά την άποψη της ΔΗΜΑΡ, διακύβευμα των Ευρωεκλογών, στις 25 Μαΐου.\nΑπηύθυνε πρόσκληση, όπως είπε χαρακτηριστικά «σ΄ όλες τις πολιτικές κινήσεις, ομάδες και πρόσωπα που θέλουν να συμπαραταχθούν σε μια ισότιμη σχέση μαζί μας να προχωρήσουμε χωρίς καθυστέρηση στις απαραίτητες πολιτικές και οργανωτικές διαδικασίες, σε κεντρικό αλλά και τοπικό επίπεδο, για τη συγκρότηση ενός νέου σχηματισμού που θα κατέβει στις Ευρωεκλογές και ταυτόχρονα θα παρουσιάσει μια εναλλακτική κυβερνητική πρόταση, αποδεικνύοντας ότι είναι εφικτή μια προοδευτική πολιτική".


Το καφενειο του ΠΑΟΚτση: ΠΑΟΚ - ΟΦΗ 2-2: Τσάμπα χαμένοι βαθμοί\nΠΑΟΚ - ΟΦΗ 2-2 στην 4η αγωνιστική του πρωταθλήματος\nΉξερα τι έλεγα όταν έγραφα την Παρασκευή ότι το παιχνίδι ήθελε προσοχή. Δυστυχώς δεν δικαιώθηκα στην προσδοκία μου ότι θα κερδίζαμε τον ΟΦΗ.\nΤο κρίμα είναι ότι δεν παίξαμε άσχημα. Ειδικά στο πρώτο ημίχρονο παίξαμε καλή μπάλα, είχαμε αρκετές ευκαιρίες και έπρεπε (όχι απλά μπορούσαμε) να καθαρίσουμε το ματς.\nΜετά το απαράδεκτο 0-1 του ΟΦΗ, όπου η ομάδα παρακολουθούσε τον ΟΦΗ να βάζει το γκολ, πίστευα ότι θα δυσκολευτούμε πάρα πολύ να γυρίσουμε το παιχνίδι. Μετά την επική ανατροπή και το 2-1 σκέφτηκα "αυτό ήταν, τώρα θα τους πάρουμε φαλάγγι". Έπεσα έξω και στα δυο.\nΗ ομάδα μετά το 0-1 έδειξε χαρακτήρα, δεν πελάγωσε και κατάφερε με το εκπληκτικό γκολ του Βαγγελή και του Κωνσταντινίδη να γυρίσει το ματς. Μετά επήλθε εφησυχασμός και χαλαρότητα, κάτι σαν να νομίσαμε ότι το παιχνίδι έληξε στο 9'.\nΕυκαιρίες βέβαια κάναμε και μάλιστα αρκετές, αλλά δεν τις εκμεταλλευτήκαμε. Ήρθε και το 2-2 μετά και στο δεύτερο ημίχρονο ο ΟΦΗ ταμπουρώθηκε πίσω για να κρατήσει το 2-2. Κάτι που μας δυσκόλεψε, δεν μπορέσαμε να ξεκλειδώσουμε την άμυνα του ΟΦΗ και έτσι μείναμε σε αυτό το αποτέλεσμα.\nΝα πω ότι το παιχνίδι δεν το είδα στο γήπεδο (είχα γάμο και δεν μπόρεσα να πάω στην Τούμπα). Είδα το 1ο ημίχρονο ζωντανά και το 2ο ημίχρονο στο βίντεο, γνωρίζοντας το αποτέλεσμα και έχοντας ήδη μιλήσει με το ... γηπεδικό γείτονά μου, το Στάθη. Ίσως και για αυτό οι απόψεις μου για το παιχνίδι να είναι λίγο διαφοροποιημένες.\nΜερικές παρατηρήσεις που έχω να κάνω:\n- Με την ατυχία που έχουμε να είναι τραυματίες τόσο ο Αραμπατζής όσο και ο Σναουτσνερ, δεν έχουμε δεξί μπακ. Ο Μπαλάφας ήταν κακός προχτές, το ανακάτεμα με τις αλλαγές που έφερε το Λάκη μπακ, μάλλον μας μπέρδεψε, άσε που στέρησε από την ομάδα ένα εργαλείο μπροστά. Θα ήθελα να δω τον Πεχλιβάνη ξανά.\n- Βρύζας και Σάλμον δεν χωράνε στην ίδια ενδεκάδα. Είναι πολύ όμοιοι στον τρόπο παιχνιδιού και πολλές φορές έπαιζαν και οι δυο με πλάτη στο τέρμα. Προτιμώ το Σάλμον σε 4-3-3 αντί του 4-4-2 μαζί με το Βρύζα.\nΌλες οι φωτογραφίες είναι από το επίσημο site της ΠΑΕ ΠΑΟΚ\n- Το 4-4-2 δεν μας βγήκε. Κυρίως γιατί οι δυο αιχμές ήταν πολύ όμοιες, όπως προείπα. Ένα άλλο δίδυμο πιθανόν να πήγαινε καλύτερα.\n- Ο Βρύζας δεν μπορεί να βγάλει 90 λεπτά. Έπρεπε να είχε βγει νωρίτερα γιατί σερνόταν από το 55-60.\n- Ο Χριστοδουλόπουλος πρέπει να ξεκινάει βασικός. Όπως και να το κάνουμε το παιδί είναι ένα επίπεδο πιο πάνω από τους άλλους. Άσχετα με αυτό, καλό θα ήταν να αφήσει τις βουτιές για τις παραλίες.\n- Το γκολ του Κωνσταντινίδη ήταν καθαρό.\n- Ο Φερνάντες διανύει μια περίοδο ντεφορμαρίσματος. Στο πρώτο ημίχρονο 3 σουτ πήγαν στην εστία του, τα 2 γίναν γκολ, στο άλλο τον έσωσε το δοκάρι. Καλό θα ήταν να συνέλθει...\nΤελικό συμπέρασμα για μένα είναι ότι χάσαμε τσάμπα βαθμούς στην Τούμπα και μάλιστα από έναν παραδοσιακό μας πελάτη. Ενώ παίξαμε κάποια διαστήματα καλή μπάλα, δεν κάναμε τα γκολ που έπρεπε να είχαμε κάνει. Ο ΟΦΗ έκανε συνολικά 5 σουτ σε όλο το παιχνίδι και έβαλε 2 γκολ ενώ εμείς κάναμε 16 τελικές προσπάθειες.\nΤέλος πάντων, εγώ κάνω υπομονή, γιατί βλέπουμε κάποια στοιχεία που δεν τα είχαμε πέρσι, όπως κάποιους αυτοματισμούς, πίεση ψηλά, καλή κυκλοφορία, αρκετές ευκαιρίες. Ελπίζω ότι η ομάδα θα βρει το δρόμο της.\nΕπόμενο παιχνίδι είναι με το Θρασύβουλο την Τετάρτη για το Κύπελλο Ελλάδας (προσοχή!) και έπεται η διακοπή και το ντέρμπι με τον Άρη στο Χαριλάου.\nΈγραψε ο DonMits στις 11:10\nΕτικέτες ΟΦΗ, ΠΑΟΚ, Πρωτάθλημα\nΔύο Διπλά μας σώζουν!!!\n9 Οκτωβρίου 2007 - 2:34 μ.μ.


Χιτ - Λέικερς: Στις 20/2 η ρεβάνς των τελικών του NBA - Fosonline\nΣάββατο, 05/12/2020 11:19\nΤο NBA γνωστοποίησε το πρόγραμμα της κανονικής περιόδου μέχρι το διάλειμμα του All Star Break στις 4 Μαρτίου. Δείτε τα σημαντικότερα ματς.\nOι Λέικερς θα αντιμετωπίσουν τους Μαϊάμι Χιτ στις 20 Φεβρουαρίου σε μία επανάληψη της τελευταίας σειρά των τελικών του ΝΒΑ που κέρδισε η ομάδα του Λος Άντζελες, μια εβδομάδα μετά την αναμενόμενη σύγκρουση μεταξύ Μπρούκλιν και Γκόλντεν Στέιτ, σύμφωνα με το πρόγραμμα που παρουσίασε το NBA.\nΔύο ημέρες μετά την ανακοίνωση των πρώτων τριών ημερών της σεζόν, το NBA έκανε γνωστό το πρόγραμμα μέχρι το διάλειμμα του All Star Break στις 4 Μαρτίου.\nΈτσι εάν το ντέρμπι του Λος Άντζελες μεταξύ των Λέικερς, και των Κλίπερς, θα ξεκινήσει τη σεζόν στις 22 Δεκεμβρίου, θα πρέπει να περιμένουμε μέχρι τις 20 Φεβρουαρίου για να παρακολουθήσουμε μία... ρεβάνς των τελευταίων τελικών.\nΤα Χριστούγεννα, οι Μαϊάμι Χιτ, θα υποδεχθούν τη Νέα Ορλεάνη ,στη συνέχεια, οι Γκόλντεν Στέιτ Ουόριορς θα ταξιδέψουν στο Μιλγουόκι για να αντιμετωπίσουν τους Μπακς του Γιάννη Αντετοκούνμπο και το Μπρούκλιν θα πάει στη Βοστώνη.\nΟι Λέικερς θα φιλοξενήσουν το Ντάλας, για μια αναμενόμενη μονομαχία μεταξύ του Λεμπρόν Τζέιμς και του Λούκα Ντόντσιτς. Τέλος, οι Κλίπερς θα παίξουν στο Ντένβερ, με τους Νάγκετς του Νίκολα Γιόβιτς.\nΣτις 18 Ιανουάριου 2021, ημέρα αφιερωμένη στον Μάρτιν Λούθερ Κινγκ, θα γίνει η σύγκρουση μεταξύ των Λέικερς και των Ουόριορς, αλλά και το ταξίδι των Μπακς στο Μπούκλιν για να αντιμετωπίσουν τους Νετς.\nΣτο επόμενο παιχνίδι, ο Giannis υποδεχθεί τον ΛεΜπρον Τζέιμς στο Μιλγουόκι, σε μια σύγκρουση μεταξύ των δύο καλύτερων ομάδων της κανονικής σεζόν. Οι Κλίπερς θα πάνε στο Μιλγουόκι στις 28 Φεβρουαρίου.\nΚάθε ομάδα θα παίξει μεταξύ 17 και 20 εντός έδρας αγώνων κατά τη διάρκεια αυτού του πρώτου μέρους της σεζόν για συνολικά 558 από τους 1080 αγώνες που έχουν προγραμματιστεί για το 2020-2021.\nNBA σεζόν 2020-21\nΠόλο: Απόλλων – Ολυμπιακός για μια θέση στα προημιτελικά του Κυπέλλου\nΟλυμπιακός: Ξεκίνησε ο αποχιονισμός στο «Γεώργιος Καραϊσκάκης»\nΝόβι Μπέογκραντ: Νέος προπονητής ο Ντέγιαν Γιόβοβιτς, ο οποίος έχει περάσει από τη Βουλιαγμένη!\nΕπίσημο: Στη Λαμία ο Σιμόν\nΤηλεθέαση (23/1): Καταποντισμός για το Star στο prime time, στην κορυφή ο ΣΚΑΪ


Συνέντευξη με τον Χάρη Λάμπερτ | Τέχνη και ζωγραφική – People & Ideas\nΆνθρωπος, Συνεντεύξεις, Τέχνη - Πολιτισμός\nΟ Χάρης Λάμπερτ είναι ένας γνωστός ζωγράφος, που σπούδασε στην Αγγλία και την Γαλλία, έχει εργαστεί στο εξωτερικό και σήμερα ζει στην Ελλάδα. Έχει πραγματοποιήσει πολλές εκθέσεις και τα έργα του, τα οποία στο παρελθόν εξέφραζαν το ρεύμα της ποπ αρτ, σήμερα εντάσσονται στην σύγχρονη τέχνη. Με τις κεραίες του ανοιχτές προς κάθε τι σύγχρονο, ο Χάρης Λάμπερτ εισάγει κάθε τόσο στον χώρο της τέχνης πρωτοποριακά στοιχεία και νέες τεχνοτροπίες. Όλ’αυτά σε συνδυασμό με εσωτερικές πνευματικές αναζητήσεις και μια σεμνή ιδιοσυγκρασία, συνθέτουν μια ενδιαφέρουσα προσωπικότητα που έχει πολλά να πει. Την συνέντευξη πήρε η Λητώ Σεϊζάνη.\n–Τι είναι πρωτότυπο, διαφορετικό, ουσιώδες, τι είναι εφήμερο, τι μπορεί να είναι παντοτινό και πώς το ξεχωρίζετε;\nΈνας στόχος των καλλιτεχνών σήμερα είναι να εφεύρουν κάτι το πρωτότυπο και διαφορετικό. Για χάρη του να διαφέρουν από τους άλλους, οδηγούν με αυτόν τον τρόπο σε κομφούζιο τη σημερινή τέχνη ώστε να έχει φτάσει να φλερτάρει με το βιβλίο των Ρεκόρ Γκίνες. Επιβραβεύεται όποιος έχει κάνει πρώτος στον κόσμο κάτι καινούριο. Αυτό δεν είναι τέχνη. Άρα καλύτερα να αναρωτηθούμε αν κάποιος έχει βρει την ταυτότητά του ή όχι.\nΟυσιώδες για μένα είναι να μπορέσω να ξεγυμνώσω την αλήθεια από κάθε τι περιττό, όπως είναι οι προκαταλήψεις μου γύρω από τη ζωή η ορισμένα θέματα τέχνης ή παρερμηνείες που τείνω να κάνω. Όταν θα τα αποβάλλω όλ’αυτά, θα μπορέσω ν’ανακαλύψω την αλήθεια των εννοιών που θέλω να εκφράσω. Το ουσιώδες δηλαδή είναι να είμαι συγκεντρωμένος απόλυτα και μόνο σ’αυτό.\nΘεωρώ ότι η Αλήθεια είναι αντικειμενική και ό,τι προσθέτουμε επάνω της είναι δικές μας απόψεις με τις οποίες την καλύπτουμε. Στην ζωγραφική αυτό σημαίνει ότι πρέπει κανείς να αποκαλύψει τη αλήθεια σε αυτό που δημιουργεί χωρίς διακοσμητικά στοιχείά, η ιδέες με μικρό ιώτα, με όσο γίνεται περισσότερη ειλικρίνεια χωρίς όμως να χάνει την ταυτότητά του γιατί αυτό που δημιουργεί περνάει από μέσα του. Με την ειλικρίνεια κυρίως αντικρίζουμε το ουσιώδες. Κι αυτό είναι κάτι διαχρονικό, το να μπορεί να πλησιάσει κανείς την Αλήθεια μέσω της τέχνης, το αποζητούσαν όλοι οι καλλιτέχνες σ’όλους τους αιώνες.\nΌσο για το εφήμερο, είναι ό,τι εκφράζει προσωπικές απόψεις και ιδεολογίες που σχετίζονται και εκπροσωπούν την εποχή μας. Γι’αυτό η μοντέρνα τέχνη βασίζεται περισσότερο σε ιδέες του καλλιτέχνη και απηχεί περισσότερο το ντιζάϊν, το οποίο κατ’εξοχήν βασίζεται σε ιδέες. Εξ ού και η λέξη μόδα, μοντέρνο είναι ταυτόσημη με το εφήμερο, δηλαδή με προσωρινές απόψεις και τάσεις.\nΠαντοτινό, αντίθετα, είναι αυτό που εκφράζει τις Ιδέες με ιώτα κεφαλαίο, τις αξίες, τις έννοιες, τους νόμους που υπάρχουν παντοτινά ανεξάρτητα αν κάθε άνθρωπος τις γνωρίζει είτε όχι. Οι νόμοι του σύμπαντος υπάρχουν, είναι εκεί, άσχετα αν εμείς τους γνωρίζουμε. Όποιος πλησιάζει σε κάτι πιο διαχρονικό, σημαίνει ότι έχει βρει κάποιες αξίες και έννοιες πέρα απ’τις δικές του απόψεις.\n–Πώς μετά από τόσους αιώνες τέχνης, τόσες εικόνες που έχουμε όλοι δει, καταφέρνετε εσείς σαν ζωγράφος να βρείτε κάτι καινούριο να μας δείξετε;\nΠροσωπικά δεν ψάχνω πια να δείξω κάτι το καινούριο, προσπαθώ μονάχα το καλό να γίνεται καλύτερο, το ουσιαστικό ουσιαστικότερο, το βαθύ βαθύτερο. Και αυτό μπορεί να φέρει κάτι καινούριο τελικά. Όσο πιο βαθιά πας σε κάτι, τότε ίσως βρεις κάτι καινούριο. Αυτό στην ουσία είναι έρευνα και όχι πρωτοτυπία. Η έρευνα θέλει πολλή δουλειά, μεγάλη ειλικρίνεια και να μην προδίδει κανείς την ταυτότητά του. Πάλι καταλήγουμε στην ειλικρίνεια. Για να εμβαθύνεις σε κάτι, χρειάζεται μελέτη σε πολλά πράγματα. Ένας καλλιτέχνης χρειάζεται να έχει πλήρεις γνώσεις γύρω από πολλά πράγματα, κοινωνιολογικά, φιλοσοφικά και άλλα ώστε να μπορεί να παίρνει θέση,.\n–Τι θέλετε να πείτε με τα έργα σας, ποιά είναι η επιδίωξή σας;\nΘέτω τον άνθρωπο στο κέντρο της δουλειάς μου με σκοπό να απεικονίσω το βάθος και την αλήθεια που υπάρχει μέσα σε κάθε άνθρωπο, άσχετα αν ο απεικονιζόμενος το γνωρίζει αυτό για τον ίδιο τον εαυτό του ή όχι. Ο ίδιος μπορεί να μην το καταλαβαίνει αλλά προσπαθώ να τα απεικονίσω ώστε ο θεατής να τα νοιώσει και ν’ αναγνωρίσει αν κι εκείνος έχει τα ίδια πράγματα μέσα του. Είναι κάπως ψυχαναλυτικό αυτό. Ψάχνω να βρω τα καλά στοιχεία στον άνθρωπο, τα πιο βαθιά, τα πιο αιώνια, τα πιο πνευματικά και όχι να κάνω ένα απλό φωτογραφικό πορτραίτο που θα αποτυπώνει μια πιο εφήμερη στιγμή.\n–Ζωγραφίζετε υπό συναισθηματική φόρτιση όπως ένας ποιητής γράφει ένα ποίημα ή αφιερώνετε ώρες υποχρεωτικά κάθε μέρα σαν να πηγαίνατε π.χ. σ’ένα γραφείο;\nΔεν ζωγραφίζω υπό συναισθηματική φόρτιση γιατί αυτό θολώνει την αντίληψη και την συνειδητότητά μου. Ένας ζωγράφος δεν είναι σαν τον ποιητή ή σαν τον συγγραφέα που δημιουργεί υπό αυτές τις συνθήκες, αντίθετα πρέπει να είναι πολύ ψύχραιμος για να βλέπει τι κάνει. Να βλέπει με όσο γίνεται πιο αντικειμενική ματιά το έργο του σαν τρίτο άτομο. Αν είμαι συναισθηματικός, δεν θα βλέπω τι κάνω. Δεν είναι εύκολο να αφήσει κανείς στην άκρη τις προκαταλήψεις του ή την συναισθηματική του φόρτιση. Γι’αυτό οι περισσότεροι ζωγράφοι δεν ζωγραφίζουν υπό την επιρροή του αλκοόλ ή των ναρκωτικών. Εγώ προκειμένου να εργαστώ, προσπαθώ πρώτα να φτιάξω μια ατμόσφαιρα που να με εμπνέει και να μου ανοιγει την διάθεση. Να μπαίνω σε μια κατάσταση που να έχω έμπνευση, ηρεμία, και αντικειμενικότητα για να έχω επίγνωση του τι κάνω. Επειδή η ζωγραφική θέλει αφοσίωση, προσπαθώ να δουλεύω όσο μπορώ περισσότερο. Τα συστατικά που χρειάζονται είναι καθαρό μυαλό, διαύγεια, ηρεμία, ησυχία, κατάλληλη ατμόσφαιρα, κέφι, θέληση, προσήλωση. Αυτά δεν τα διδάσκεται κανείς στις σπουδές του, τα μαθαίνει με την δουλειά. Μικρός νόμιζα πως πρέπει να βρίσκομαι υπό συναισθηματική φόρτιση αλλά τότε δούλευα κάτι διαφορετικό: αφηρημένο εξπρεσσιονισμό.\n–Ποιοί καλλιτέχνες παλιοί ή σύγχρονοι είναι σημαντικοί για σας;\nΟ Τιτσιάνο είναι ο κρίκος της αλυσίδας που συνδέει την αρχαία ελληνική τέχνη με την σύγχρονη τέχνη. Ήταν ο πρώτος που θυσίασε την μαεστρία του προς χάριν της έκφρασης. Ήταν ο πρώτος εξπρεσσιονιστής. Ήθελε να εκφράσει τον εαυτό του κυρίως και όχι να δείξει την δεξιοτεχνία του. Δεν έμεινε εκεί. Άνοιξε έναν μεγάλο δρόμο προς τον Ελ Γκρέκο, τον Βελάσκεθ, τον Ρούμπενς, τον Ρέμπραντ. Μετά, την σκυτάλη πήραν μερικοί ιμπρεσσιονιστές όπως Σεζάν, Μονέ, Μανέ και σήμερα για λίγο καιρό την σκυτάλη είχε πάρει ο Τσαρούχης και ο Λούσιαν Φρόϊντ. Κάθε καλλιτέχνης είναι ένας κρίκος μιας αλυσίδας που την ονομάζω Οικουμενική Τέχνη, γιατί αυτό είχαν ανακαλύψει οι αρχαίοι Έλληνες, την τέχνη με κέντρο τον άνθρωπο και όχι κάτι λαογραφικό η ιδεολογικό.\nΌλοι αυτοί οι καλλιτέχνες ήταν εστιασμένοι στον άνθρωπο, ανεξάρτητα με το αν έκαναν προσωπογραφίες ή κάτι άλλο. Στον άνθρωπο, όχι σαν εικόνα αλλά ως μια οντότητα που κρατάει μέσα του τα κλειδιά του σύμπαντος.\n-Πώς βλέπετε να εξελίσσονται τα έργα σας με τα χρόνια; Ποιες αλλαγές παρατηρείτε εσείς ο ίδιος στη δουλειά σας;\nΤείνουν προς το να δείχνουν περισσότερο τον ανθρώπινο πόνο και την ομορφιά που υπάρχει μέσα σ’αυτόν, γίνονται πιο δραματικά, θέλω ν’αγγίξω τους θεατές ανάλογα με το θέμα που παρουσιάζω. Αυτό απαιτεί πολλές τεχνικές γνώσεις που δεν τις διδάχτηκα στην Σχολή Καλών Τεχνών. Τότε μαθαίναμε κυρίως την αφηρημένη ζωγραφική ενώ τώρα έχω στραφεί προς την καθαρά κλασσική γλώσσα οπότε όσο δουλεύω μαθαίνω.\n–Σας επηρεάζουν τα παγκόσμια γεγονότα; Τα απεικονίζετε στην τέχνη σας ή προτιμάτε να τα αφήνετε απ’έξω;\nΦυσικά με επηρεάζουν τα γεγονότα όπως η δυστυχία, οι πόλεμοι, η πείνα, η ανεργία, η καταπάτηση των ανθρωπίνων δικαιωμάτων, η άγνοια, ο εγωισμός του ανθρώπου, όλα αυτά μου δίνουν περισσότερη δύναμη για να συνεχίσω να δουλεύω. Από τη μία, δεν θεωρώ ότι η ζωγραφική γενικά χρειάζεται να απεικονίζει τα γεγονότα που συμβαίνουν, αυτό υπάρχουν άλλες τέχνες που το κάνουν. Για την ζωγραφική αυτό δεν αρκεί, γιατί μ’αυτό τον τρόπο δεν αλλάζεις την ιδιοσυγκρασία του ανθρώπου που έχει άγνοια. Ο ρόλος της ζωγραφικής είναι να εξευγενίζει τον άνθρωπο και ν’ανεβάζει τους κραδασμούς του κάθε ανθρώπου, δείχνοντάς του τις μεγάλες αλήθειες, ακουμπώντας τον στην ψυχή προτρέποντάς τον προς την αυτογνωσία, εμπνέοντάς τον, δείχνοντάς του ποιόν δρόμο ν’ακολουθήσει. Τότε η άγνοια αρχίζει να μειώνεται μέσα στον άνθρωπο. Η άγνοια είναι αυτή που προκαλεί τον πόνο στον πλανήτη. Ο ρόλος της τέχνης είναι να προτρέπει την ανθρωπότητα και όχι απλώς να είναι ένας καθρέφτης της. Ο κινηματογράφος το κάνει αυτό, δίνει καινούριες δυνατότητες σκέψης με μια πολύ καλή ταινία που θα μας εμπνεύσει.\n–Από την εποχή των Μεδίκων της Φλωρεντίας μέχρι τους σημερινούς βαθύπλουτους συλλέκτες, η συλλογή έργων τέχνης είναι ένας τρόπος επίδειξης δύναμης και μεγάλης περιουσίας. Τι προσφέρει σήμερα η τέχνη στους υπόλοιπους, σ’εμάς τους «κοινούς θνητούς»;\nΟ συλλέκτης πάντα αγοράζει τέχνη για προσωπικούς λόγους που δεν είναι πάντα συμβατοί με όσα είπα πριν. Δεν έχει πάντα την πρόθεση να εξευγενίσει τους ανθρώπους αλλά πολλές φορές το αντίθετο. Σήμερα δεν χρειαζόμαστε καινούριους Μεδίκους αλλά περισσότερα μουσεία σύγχρονης τέχνης που θα έχουν την ικανότητα να ξεχωρίσουν το χρυσό από το πλαστικό. Μέσα σ’όλη αυτή την πληθώρα υπάρχει και το ουσιαστικό και το ανούσιο και πολλοί συλλέκτες και μουσεία σήμερα κυνηγούν το ανούσιο. Θεωρώ ότι είναι λίγα τα μουσεία σήμερα που ξέρουν να επιλέγουν μέσα από τη σαβούρα το χρυσό. Στην Ελλάδα τα μουσεία είναι σχεδόν ανύπαρκτα, ένα δυό μόνο μικρά στην Θεσσαλονίκη, και στην Αθήνα κανένα. Έχουμε Πολεμικό μουσείο και δεν έχουμε σύγχρονης τέχνης. Αυτό είναι το επίπεδό μας. Μιλάμε για τον αρχαίο πολιτισμό μας και δεν έχουμε ένα μουσείο σύγχρονης τέχνης που θα έχει διεθνή εμβέλεια. Γι’αυτό δυστυχώς οι Έλληνες καλλιτέχνες επικεντρωνόμαστε στις γκαλερί και δημιουργούμε τέχνη που θα στολίζει απλώς τους τοίχους…\nΌσο για το τι προσφέρει η τέχνη σήμερα… Η τέχνη πρέπει να μιλάει στις ψυχές των ανθρώπων εξευγενίζοντάς τους, να τους εμπνέει. Αυτό το κάνει όπως είπα πιο πάνω ο κινηματογράφος, η λογοτεχνία, η μουσική, δυστυχώς οι καλές τέχνες σήμερα προσφέρουν μόνο σύγχυση γιατί οι καλλιτέχνες έχουν προσηλωθεί κυρίως στο να ικανοποιούν το εφήμερο και τις προσωπικές τους επιθυμίες. Πολλοί δουλεύουν χωρίς να έχουν φιλοσοφικό η πνευματικό υπόβαθρο. Και δεν μπορεί κανείς να διαχωρίσει την τέχνη από την φιλοσοφία.\n–Το ίντερνετ έχει φέρει την τέχνη πιο κοντά μας, με εικονικές επισκέψεις σε μουσεία και με τα προσωπικά σάϊτ των καλλιτεχνών όπως το δικό σας. Ποιά είναι η άποψή σας γι’αυτόν τον τρόπο έκθεσης της δουλειάς σας;\nΑυτό απασχολεί πολύ κόσμο σήμερα. Δεν νομίζω ότι κανείς μέσω του ίντερνετ μπορεί να αντικαταστήσει την τέχνη γιατί η τέχνη είναι για να συγκινεί τον κόσμο, άρα το ίντερνετ δεν μπορεί να μεταφέρει τους κραδασμούς ενός αληθινού έργου ούτε να αντικαταστήσει την εμπειρία της προσωπικής επαφής με ένα έργο. Προσφέρει όμως γνώση και πληροφορία, και εγώ χαίρομαι όταν κάποιος πληροφορείται για την δουλειά μου μέσω του ίντερνετ γιατί αυτό θα τον παρακινήσει στο μέλλον να έρθει σε μια έκθεσή μου ώστε να έχει αυτήν την εμπειρία της προσωπικής επαφής με το έργο μου. Άρα πιστεύω ότι τίποτα δεν μπορεί να αντικαταστήσει την εμπειρία του να πας σ’ένα μουσείο και να νοιώσεις ένα έργο και να φύγεις μ’αυτό μέσα σου.\nΤο σάϊτ του Χάρη Λάμπερτ:\nΜέσα στα τόσα ωραία και διαφωτιστικά που είπε ο κ. Λάμπερτ ξεχωρίζω την εξής πρόταση «Ψάχνω να βρω τα καλά στοιχεία στον άνθρωπο, τα πιο βαθιά, τα πιο αιώνια, τα πιο πνευματικά και όχι να κάνω ένα απλό φωτογραφικό πορτραίτο που θα αποτυπώνει μια πιο εφήμερη στιγμή.» Είναι η σκέψη που έχεις ανάγκη να ακούσεις από έναν δημιουργό. Ανακουφίζει!